نەورۆزی قەندیل جارێکی دیکە پەیامی خۆی گەیاند | ROJnews\nهەینی, 22 مار 2019 - 16:42\nگەلی کورد لە چوارپارچەی کوردستان و بە تایبەت لە باشوری کوردستان، سەرەڕای هێرشە ئاسمانییەکانی سوپای تورک بۆسەر قەندیل، وڵامێکی واتاداری دایە دەوڵەتی تورک و پەیامی ڕاستەقینەی نەورۆزی گەیاندە دۆست و دوژمن، هاوڵاتیان و ئاسایش بۆ پێشوازی لە میوانەکان کەوتنە ئامادەباشییەوە و ئێوارەی نەورۆز لە مەیدانی چالاکییەکە بوون، هاوڵاتیان گروپ گروپ لە دەوری ئاگرەکە کۆبوونەوە و هەڵپەڕکێیان کرد.\nپێش ئەوەی نەورۆز دەستپێبکات، خەڵکی قەندیل هەموو بۆ ئەو یادە ئامادەبوون، بەشێک لە خانەوادەکان خواردنیان ئامادە کردبوو، بەشێکێشیان دەرگای ماڵەکانیان کردبووەوە بۆ میوانەکان کە لە دوورەوە هاتبوون.\nبۆ ئەوەی جەماوەر بڵاوەپێبکرێ و مەراسیمەکە ئەنجام نەدرێت، فڕۆکە جەنگییەکانی سوپای تورک دەوروبەری مەیدانی مەراسیمەکەیان بۆ ماوەی دوو کاتژمێر بۆردوومان کرد، بەڵام خەڵک گوێی بەو هێرشانە و بانگەشەی شەڕی تایبەتی هەندێک کاناڵی ڕاگەیاندنیان نەدا و هەر لە ئێوارەوە بەروە مەیدانی چالاکییەکە بەڕێکەوتن، بە گەیشتنی شەو، گەنجان وێنەی شەهید، زولکوف گەزەن-یان هەڵواسی، شەهیدی ڕێگای "گۆشەگیریی بشکێنە، فاشیزم لەناو ببە"، کە لە زیندان چالاکیی ئەنجامدا و ڕێپێوانێکی بە مەشخەڵیان بەڕێوە برد و دروشمەکانی "بژی سەرۆک ئاپۆ، بژی بەرخۆدانی لەیلا و شەهید نامرن"یان وتەوە.\nبۆئەوەی قەرەباڵخی دروست نەبێت، هاوڵاتیان لە بەیانییەوە بە کاروانی ئۆتۆمبێلەکان گەیشتنە مەیدانی چالاکییەکە، هەر لە بەیانییەوە، مەیدانەکە پڕ ببوو لە خەڵک.\nئاسایشی قەندیل بۆ ئەوەی نەورۆز بە تەندروستی ئەنجامبدرێت، ئەرکی ئاسایشی ناوچەکەیان بەڕێوە برد و لە مەیدانەکەش بە دانانی خاڵی کۆنترۆڵ هەموو میوانەکانیان کۆنترۆڵ دەکرد و دەیانناردنە ناو مەیدانەکە، شتێکی سەرنجڕاکێش ئەوە بوو کە بە پێچەوانەی هەموو شوێنەکان کە خەڵک لە هێزە سەربازییەکان دەترسن و خۆیان لێ دوور دەخەنەوە، لێرە بە کەیفخۆشی و ڕێزدارییەکی گەورەوە لە هێزەکانی پاراستن نزیک دەبوونەوە.\nبە هەڵهاتنی ڕۆژ، سەماوەر و قۆری چای لەسەر ئاگر دەکوڵان و هەرکەسێک چاییەکی بەدەستەوە بوو، لەلایەکی دیکەشەوە، خەڵک بۆ هاوکاری شۆڕشی ئازادیی، هاوکارییان دەخستە سندوقەکانەوە کۆکردنەوەی هاوکارییەوە، مەیدانەکەش پێشانگای کەفیە بە ڕەنگی کوردستانی و جلوبەرگی کوردی دانرابوو، هەندێک کەسیش لە هەورامانەوە بە جلوبەرگی تایبەتی ئەو ناوچەیە بەشداریی مەراسیمەکە بوون، لەبەر دەرگای مەیدانەکەش پێشەنگایەکی کتێبەکانی عەبدوڵا ئۆجالان ڕێبەری پەکەکە دانرابوو، کە خەڵک پێشوازییەکی باشی لێدەکرد، بۆ ئەوەی منداڵانیش کاتێکی خۆش بەسەر بەرن باپیرە نەورۆز هاتبووە قەندیل و کەلوپەلی یاریی منداڵانی بڵاو دەکردەوە.\nپێش ئەوەی پیرۆزباییەکە دەستپێبکات، هەرکەس خەریکی کارێک بوو و مەیدانەکە کەشوهەوای فستیڤاڵێکی کلتوریی بەخۆیەوە گرتبوو.\nلە مەیدانی چالاکییەکە وێنەی چوار شەهیدی هێرشی فڕۆکەکانی دەوڵەتی تورک لە نەورۆزی ساڵی ٢٠١٨ شەهید بوون هەڵواسرابوو، هەروەها پۆستەرەکانی ئۆجالان، لەیلا گوڤەن، ناسر یاگز و زولکوف-یش هەڵواسرابوون، لە ناو خەڵکیشدا زۆرتر ئاڵاکانی پەکەکە، یەپەگە، یەپەژە، هەپەگە، وێنەی ئۆجالان، ئاڵای تەڤگەری ئازادیی کۆمەڵگەی کوردستان و ئاڵای هەرێمی کوردستان هەڵدرابوون.\nلە مەیدانی چالاکییەکە، داخوازییە سەرەکییەکان ئەمانە بوون؛ پشتیوانی لە چالاکییەکانی مانگرتن بۆ شکاندنی گۆشەگیریی سەر ئۆجالان، لەناوبردنی داگیرکاریی دەوڵەتی تورک لەسەر کوردستان، ئازادیی عەفرین، بەرخۆدانی شیلادزێ و پێکهێنانی یەکێتی نەتەوەیی.\nبە دەستپێکردنی فەرمی بەرنامەکان، جەماوەر لە دەوری ساحەکە کۆبوونەوە و پیرۆزبایی بە خولەکێک ڕێزگرتن لە شەهیدانی ئازادیی و سرودی نەتەوەیی کوردستان "ئەی ڕەقیب" دەستیپێکرد.\nدواتر ئاگری نەورۆز لە لایەن خانەوادەی شەهیدانی شیلادزێ و شەهیدانی نەورۆزی ٢٠١٨ی قەندیل کرایەوە، لە کاتی کردنەوەی ئاگرەکە هونەرمەند ئیحسان زیرەک، گۆرانییەکەی هونەرمەندی نەمر حەسەن زیرەک "ئەم ڕۆژی ساڵی تازەیە نەورۆزە هاتەوە"ی وت.\nدوای ئەوە پەیامێکی دەنگی عەبدوڵا ئۆجالان لەسەرنەورۆز بڵاوکرایەوە، کە تێدا باسی واتای ڕاستەقینەی نەورۆز دەکات و ئاماژە بە لەناوبردنی داگیرکاریی کوردستان دەکات.\nدوای ئەوە هونەرمەند کەریم سوورچی چووە سەر ساحەکە و گۆرانی وتەوە و خەڵکی هێنایە جۆش.\nپەیامی لایەنە سیاسییەکان و ڕێکخستنەکانی ژنان خوێندرایەوە، دیار غەریب، ئەندامی کۆنسەی سەرۆکایەتی کەجەکە، پەیامی کەجەکەی پێشکەش کرد، خەڵک بە چەپڵە و دروشم پێشوازییان لە پەیامەکەی کەجەکە کرد و دیار غەریبیش سوپاسی ئامادەبووانی کرد، بۆ ئەوەی گوێیان بە هێرشەکانی تورکیا نەداوە و ئامادەی نەورۆزی قەندیل بوون، ئەڤین زیلان-یش پەیامی کەژەکەی پێشکەش کرد، تەڤگەری ئازادیی و ڕژاک-یش لەسەر ساحەکە پەیامیان خوێندەوە، بزۆتنەوەی گۆڕان-یش پەیامێکی نوسراوی ناردبوو بۆ نەورۆزی قەندیل.\nمەلا نادر و مەلا سامان سەنگاوی، سڵاویان لە تێکۆشانی شەڕڤانانی کورد لە ڕۆژئاوای کوردستان کرد، کە داعشیان تێکشکاندووە، مەلا سامان ئاماژەی بەوەدا کە هەندێکجار لە دۆخی بێهیوا دەبن، کاتێک دێنە قەندیل و چاویان بە گەریلا دەکەوێت، باوەڕیان بە کوردستانێکی ئازاد و سەربەرز زیاتر دەبێت و دەزانن کە سەرکەوتن نزیکە، شەیما گەرمیانی بەناوی چالاکوانانی مانگرتووی باشوری کوردستانەوە چووە سەر ساحەکە و نەورۆزی لەگەلی کورد پیرۆز کرد و ڕایگەیاند تا داخوازەکانیان پێکنەێیت، دەست لە چالاکییەکانیان هەڵناگرن.\nجیاواز لە هەموو ساڵیک، عەشیرەتەکانی باشوری کوردستانیش پەیامیان هەبوو، عەشیرەی برادۆستی پەیامێکی نووسراویان ناردبوو کە تێدا داوایان کردبوو کۆنگرەی نەتەوەیی ببەسترێت، هەروەها عەشیرەتی جاف و سوورچی-یش پەیامیان ناردبوو و نەورۆزیان لە گەل پیرۆز کردبوو.\nزۆرینەی بەرنامەکان هونەریی بوون، هونەرمەندی کورد ڕۆتیندا یەتکینەر، دیار دەرسیم، ئحسان زیرەک، کەریم سوورچی، شلێر سنەیی، بەرهەم شەمامی، گروپی میزۆپتامیا، گروپی شەهید سەرحەد، گروپی ئاوازی چیا و گروپی هەڵپەڕکێی شەهید دەستینا، بەرنامەیان پێشکەش کرد و خەڵکیان هێنایە جۆش.\nگروپی ئاوازی چیا گۆرانییەکی نوێ لەسەر شەهیدانی خواکورک کە لە بەرامبەر داگیرکاری جەستەی خۆیان کردە قەڵغان، وتنەوە، دیار دەرسیم-یش گۆرانییەک لەسەر سەرهەڵدانی شیلادزێ پێشکەش کرد.\nدوایی گەنجان بە گۆرانییەکانی بەرهەم شەمامی گروپ گروپ هەڵپەڕکێیان کرد.\nلە کاتی پیرۆزباییەکەش هێرشی ئاسمانی کرایە سەر گوندەکانی قەندیل، بەڵام خەڵک بێ ئەوەی بترسن لە مەیدانەکە مانەوەو شەویش ئاگریان کردەوە.\nجۆش و خروشی نەورۆز ئەمساڵ لە هەموو ساڵێک وەک باوەڕ بە بەئەنجام گەیشتنی تێکۆشانی ئازادیی کوردستان و ئازادیی ئۆجالان، زیاتر بوو، کۆتایی هاتنی داعش، ئازادیی عەفرین و یەکێتی نەتەوەیی کوردستان داخوازیی سەرەکی و هاوبەشی هەموو کوردان بوو.


كورد و دەوڵەت و مێژووی كلتوری یەكتر سڕینەوە\n20 حوزەیران 2016\nكورد و دەوڵەت یان دەوڵەت و كورد، ئەو شتەی ئەوندە دووبارە بۆتەوە گەر بە ئاوی دەریاش بنوسرایە ئێستا درەیا وشكی كردبوو، هەر لە باسی دەوڵەت زۆر جار هەندێ بەناو رۆشنبیر هەر كە ناوی دەوڵەتی كوردی دێت یەكسەر پەلاماری (سەڵاحەدینی ئەیوبی)دەدەن و هەرچی سوكایەتیە بەو پیاوی دەكەن، گوایە خەتابارە بەوەی دەوڵەتی بۆ كورد دروست نەكردوە.\nبەڵام مێژوو پێمان دەڵێ وەرن واز لە (سەڵاحەدینی ئەیوبی) بێنن و، با زۆر بە مێژوودا قوڵ نەبینەوە و، 9 سەدە نەگەڕێنەوە دواوە. چونكە بیرۆكەی دەوڵەت نەتەوە زیاتر لە سەدەی هەژدەمەوە دەست پێدەكات، بۆیە پێویستە ئێمەش ئاوڕێك لە مێژووی خۆمان بدەیەنەوە، ئاخۆ لە دوو سەدی رابردوودا مێژوو چی بۆ تۆماركردوین، ئەو كات وەڵامی بە دەوڵەت نەبوونمان دەست دەكەوێ ئەرێ بۆ ئێمەش دەوڵەتمان نیە؟\nوەڵامەكەی دیارە، چونكە سەردەمانێكی زۆر میرنشینەكان كە هە یەكێكیان خۆی بە حكومەتێك دەزانی و، حوكمی ناوچەیەكی دیاریكراویان دەكرد، نەك یەكگرتن بەڵكو دانی خێریشیان بەیەكتر نەناوە. لە دوای پوكانەوەی میرنشینەكانیش ئاغایەتی هاتەكایەوە و، هەر ئاغایەك حوكمی ناوچەیەكی دیاری كراوی دەكرد و، بەردەوامیش پیاوەكانیان بەریەك كەوتوون و شەڕ رووی داوە . دواتر بە ژن پێدان و سولحَی عەشایری كۆتایی پێهاتوە. دەی سەردەمی ئاغایەتیش پوكایاوە، ئەمجارەیان دەسەڵاتدارانی عێراق بەدیاریكراو بەعسەیەكان، بۆ بەردەوام بوونی كوشتنی كورد بەدەستی كورد جاشایەتیان داهێنا، ئەوەبوو هەزاران كەس بوون بە موستەشار و هەر یەكێكیان هەزاران جاشیان بۆ تەعین كرا و، بەعس زۆر عاقڵانە جاش و پێشمەرگەی دەدا بەیەكا و، قسەیەكی زۆر باویش هەبوو دەوترا بەعس دەڵێ (جاش بكوژرێ یا پێشمەرگە گرنگ كوردێك كەم بێتەوە)لەم سەردەمی سیاسەتی كورد قڕكردنەش كە بەعس پلانی بۆ داڕشتبوو، بەداخەوە لە دەرەوەی شارەكان و دوور لە دەسەڵاتی بەعسیش لە هەندێ لادێ و دەڤەر كە حیزبە كوردیەكان باڵادەست بوون ، بەداخەوە لەم ناوچانەی كە بەعس دەسەڵاتی نەبوو، بەردەوام حیزبە كوردیەكان ئەوەندی خەریكی یەكتر قڕكردن بوون، ئەوەندە دەرفەتی شەڕی بەعسیان نەبوو، یەكێك لە هاورێكانم وتی (برا بچوكەكەم بەتۆمەتی كوردایەتی گیرا و دواتر بەعس لەسێدارەی دا، منیش بۆ تۆڵەی براكەم پەیوەندیم بە حیزبێكی كوردیەوە كرد و بووم بە پێشمەرگە، هەفتەی یەكەمی چەكداریم بوو زۆر دلمَ خۆش بوو بە تۆڵە سەندنەوەی براكەم لە بەعسەكان، رۆژێ هاوارێك كرا وتیان وریابن جەماعەتی فڵان هاتن، ئیتر بوو بە شەڕە تەقەیەك دنیا وێران بوو، دوای شەڕەكە تاقم و تفەنگەكەم لەبەردەمی بەرپرسەكەم دانا، وتی ئەمە چیە، وتم قوربان شەڕی براكوژی بەمن ناكرێ من خوا حافیز بەهەڵە تێگەیشتبوم بۆیە هاتم. دواتر 10 مانگ بە (فیرار)ی لە ئەشكەوتێكدا ژیام و دوای بڕیاری لێبوردنی بەعس خۆم تەسلیم كردەوە)\nبەڵێ بەیەكەوە هەڵنەكردنی ئێمەی كورد رەگ و ریشەی مێژوویی هەیە، مێژوو دەڵێ یەكێك لە والی عوسمانیەكان پیاوەكانی خۆی دەنێرێ بۆ كوردستان، تا كەسێك بە برای گەورەی ناچەكە دەست نیشان بكەن، دیارە خەڵك و پیاوە گەورەكانیش قبوڵیان نەبووە و، وتویانە فەرمانی والی قبوڵ ناكەین و خۆمان كەسێك دەست نیشان دەكەین. والی كە زانی فەرمانی قبوڵ نەكراوە زۆر توڕەبوو هەڕەشەی سوپا و هێزی كرد، راوێژكارەكەی وتی قوربان كوردەكان لە شەڕدا زۆر ئازان و سوپاكەت دەبەزێنن، فەرمان بدە بڵێ باشە خۆتان ئەمە بكەن، وتی ئاخر ئەمە سوكایەتیە بەمن، راوێژكار وتی قوربان دڵنیابە زەرەرناكەی، بەكورتی دوای ساڵێك لە ململانێی ناوخۆیی،دواجار كوردەكان وتیان با جەنابی والی پیاوەكانی بنێرێ برا گەورەیەك دەست نیشان بكەن!!!\nبەداخەوە تەبایی زۆر بە دەگمەن لە مێژووی ئێمە دا دەبینرێ، لە دوای راپەرین شەڕی شار بە شار و كۆڵان بە كۆڵان دەستی پێكرد، ئەم جارەیان لەبری لوتكە شاخەكان، بیكەیسی لەسەر بینا بەرزەكانی ناو شار دانران و، هەزاران كەس بوون بە قوربانی شەڕی ناوخۆ.\nبەڵام بەد بەختیەكانی كورد هەر بەردەوام بوو تا 2003 كە بە یەكجاری بەعس رووخا ، وتمان دەی سوپاس بۆخوا بەڵكو ئیتر رزگارمان بێ لە نەهامەتی، ئیتر تا ئەمڕۆ خەڵك بە سەد فلم سەرقاڵ كراوە، یەكگرتنەوەی حكومەت، رێكەوتنی ستراتیژی، مانگی 90 رۆژی، چارەكە موچەی 50 رۆژی...، هەر تەواو نەبوو ئەم جارە فلمەكە سەیرتر بوو، ئیفلیج كردنی حكومەت و داخستنی پەرلەمان لە یەك كاتژمێردا. ئاخر فلم بانگەشەی دەوڵەتی كوردی!!!\nباشە ئاخر دەوڵەتێك جگە لە گرفتە مێژوویەكانی شەڕی ناوخۆی تەواو نەكردبێ، ئاخۆ چی ئامادە كردوە بۆ شەڕی دەرەكی، مەبەست لە شەڕ، شەڕە فیشەك نیە بەڵكو شەڕی سیاسیە، هەرچەند شەڕە فیشەكیش لەم وڵاتەدا موستەحیل نیە. ئێستا كورد وتەنی خەڵك (لەقەل و لە كۆتر بووە) ئاخر نە سەربەخۆین نە سەر بە مەركەزین!!!،ئێستا زیاتر لە دوو ساڵە مووچە نیە، بازاڕەكان داخراون، هەزاران كۆمپانیا مایە پوچ بوون، لە بەرامبەردا پێشمەرگە كە كوڕی ئەم خەڵكەیە سنگی داوەتە بەر ئاگری دوژمن، بەڵام هیچ دیار نیە و كەس نازانێ ئەرێ خائین و دوژمن هەر ئەوانەن كە پێشمەرگەكانمان شەهید دەكەن، یان لەناو خۆش بەرەیەك كورد پەروەرە و بەرەیەكیش خائین و تێكدەر؟ئەرێ میللەت سەرۆكی ناوێ،یان سەرۆك میللەتی ناوێ؟ ئەرێ كێ لەگەڵ گەلە و كێ دژی گەلە؟!\nبەداخەوە هەموو ئەوانە حەقیقەتن و بە ئیعتیراف نەكردنیش مێژوو ناگۆڕێ، سوێند بەخوا بەم حاڵەی ئێستامانەوە دووری نێوان ئێمە و دەوڵەتی كوردی هەزار ساڵ رێیە!!!


رۆژاڤا دەبێ لە داگیرکاری تورکیا بپارێزدرێت\nهەواڵێك بڵاوبوەتەوە سەبارەت بە بڵاوەپێکردنی هێزی سەربازی حوکمەتی سوریا و روسیا لە هەندی ناوچەی مەبنەج و لای دێرەزوو. ئەگەر ئەم هەواڵانەی چوونی هێزی حوکمەتی سوریا بە رێککەوتن لەگەڵ PYD و بە سەرپەرشتی روسیا راست بێت، باشترین بژاردەیە لەم کاتەدا بۆ رۆژاڤا. بە رێککەوتنێکی لەم جۆرە رێگری دەکردرێت لە داگیرکردن و کاولکردنی رۆژاڤا لەلایەن ئەڕتەشی تورک و چەتەی گروپە هەمەجە تیرۆریستە ئیسلامیەکانی سەر بە ئەردۆغان لە ئەنجامی شەڕی نابەرابەر بە هۆی تاکنەلۆجیای سەربازی پێشکەوتووی تورکیاوە.\nبە رێککەوتنی PYD لەگەڵ حوکمەتی سوریا بە سەرپەرشتی روسیا، ئەو بۆشایەی بە کشانەوەی هێزەکانی ئەمریکا دورست دەبێت، وەك لایەنە نەیارەکانی کورد ناویان ناوە و دەیکەنە بەهانەی هێرش بۆ سەر رۆژاڤا، بە تەواجودی فەڕمی هێزی سوریا و پارێزگاری روسیا پڕ دەبێتەوە و کەلێنێك بۆ تورکیا نامێنێ بۆ هەڵخەڵەتاندن و پیلانگێریەکانی دژی رۆژاڤا و باشوری کوردستان جێبەجێ بکات و شەڕێکی خوێناوی وێراناری بەرپا بکات.\nهەرچی زووتر PYD بگاتە رێککەوتنێك لەگەڵ حوکمەتی سوریا بە سەرپەرشتی روسیا گەلی رۆژاوا دەپارێزی لە وێرانکاری، دەستی تورکیا دەبڕێ لە شەڕانگێزی دزی گەلی کورد، مافێکێ دیاریکراو بەدەست دێنێت بۆ گەلی کورد وەك بنەمایەك کاری لەسەر بکرێت و شتی تری لەسەر بنیات بندرێت، بە مەرجێك سەرکردەکانی وەك سەرکردەکانی باشور گەندەڵ دەرنەچن، پرنسیپ و پرسە سەرەکیەکانیان لەبیر نەچێتەوە، خودبەرژەوەندخوازی تایبەت تووشی لادانیان نەکات وەك سەرانی باشور. ئەم کەمەی ئەمڕۆ بەدەستی دێنن بە کۆشش و کاری هاوبەش و دورستکردنی متمانە لەنێوان پێکهاتەکان و هەروها لە نێوان رۆژاڤا و دیمەشق و بوونی بەرپرسانی نموونەیی لە پراکتیزدا دەتواندڕێ پەرەی پێبدرێت و دەستکەوتی زۆر گرنگتری بەدوابێت.\nهەروها ئەم هەنگاوە، دەستی تورکیا و پاشکۆ عێراقیەکانیشی دەبڕێ و خەونی تەماحی تەوەسوعکردنی تورکیا بۆ خواراو بە نیازی داگیرکردنی ویلایەتی موسڵیش (ولایەتی موسڵ تا دیاڵەش دەگرێتەوە) لە قەبر دەندرێت. بەمەش عێراق رزگار دەبێت لە خەتەری بەردەوامی دەستتێوەردانی تورکیا و دڵەڕاوکێی داگیرکردنی لەلایەن تورکیاوە. بۆیە دەبێ عیراق هاندەر و پاڵپشت و ناوبژیوانی نزیکبوونەوە و رێککەوتنی نێوان PYD و حوکمەتی سوریا بێت.\nرێگریکردن لە داگیرکردنی رۆژاڤا بە دەستی تورکیا و چەتەکانی، گەلی رۆژاڤا دەپارێزدرێ لە ئاوارەبوون و پاکتاوی رەگەزی و جینوساید و وێرانبوونی شار و لادێ و سوکنایان، چەند مافێک بۆ گەلی کورد و پێهاتەکانی تری باکوری سوریا بەدەست دەهێندرێ. رێککەوتنێك لەم جۆرە رێگر دەبێت لە شەڕی ناوخۆی کوردانی رۆژاڤا. بە دەستەبەرکردنی پێکهاتنێک بە سەپەرشتی روسیا، لە توانای پارتی نامێنێ چەکدارەکانی بەناو پێشمەرکەی رۆژاڤا بنێرێت بۆ رۆژاڤا بە هەماهەنگی و پیلانی تورکیا. ئەم رێککەوتنە سوریا دەپارێزی لە غەزوی وەحشیانەی تورك و نەدۆڕاندنی بەشێك لە خاكەکەی وەك دۆڕاندنی لیوای ئەسکەندەرۆنە لە پاش داگیرکردنی لەلایەن تورکیا لە ساڵی ١٩٣٠. عێراق و باشوری کوردستانیش لە هەڕەشەی داگیرکاری تورکیا دەپارێزدرێن.\nسەبارەت بە دەستکەوتی روسیا لە ئەنجامی کشانەوەی هێزی ئەمریکا لە باکوری سوریا و رۆژاڤا و پێشگیریکردن لە داگیرکردنی رۆژاوا لەلایەن تورکیاوە بۆ چەند دەستکەوتی گرنگ دەبن: گرنگترینیان شکست پێهێنانی رکابەرە سەرەکیەکەیەتی، ئەمریکایە. بە نەمانی کاریگەری ئەمریکا لەم ناوچەیە، هەژمون و کاریگەری روسیا دەچەسپێ لە رۆژهەڵاتی ناوەڕاست و بەرژەوەندیە ئابووریەکانی بەرەوپێش دەچێت. دەستی واڵاتر دەبێت بۆ تەحجیمکردنی تورکیا و خەونەکانی بوونی بە سوپەرپاوەر. تورکیا بەو رێککەوتنەی لەگەڵ ترامپ بێمتمانە تر بووە لەلایەن روسیا. رێککەتنەکانی لەگەڵ روسیا لەسەرموشکی S400 و دامەزراندنی کارگەی وزەی هەستەیی بە یارمەتی روسیا کەوتوونەتە خەتەر. هەروها تورکیا هاوسێیێکی نەوخوازراو و هاوبەشێکی بێمتمانە و رەزا قورسی یەکێتی ئەوروپا و دەولەتانی ناوچەکەشە. هەر جۆرە رێککەوتنێك پێگەی رۆژاڤا چەسپاوتر دەکات.\nئەمانە دەستکەوتێکن شایستەی ئەوەن قوربانیان بۆ بدرێ، بە خۆشخەیاڵی و حەماسەتی کاڵفامی شۆڕشگێرانە لەدەست نەدرێن، گرنگترین پرس باتایبەت ئەوەیە ڕیگە نەدرێت گەلی کورد تووشی پاکتاوی رەگەزی و ماڵوێرانی و جینوساید بێت بە دەستی تورکیا و چەتە ترۆریستە ئیسلامیەکان. گەل لەسەر خاکی خۆی بمێنێ شایستەی مافە رەواکانی لە ئازادی و دیموکڕاسی و دادوەری و خۆسەری و چارەی خۆنوسین هەر دەمێنێ گەر بەدەستهێنانیشیان دوابکەوێت، بەڵام ئەگەر گەڵ لەسەر خاکەکەی هەڵقەندرا و خاکەکەی لەدەست دا زۆر زەحمەت دەبێ میلی سعات بۆ دواوە بگەڕێندرێتەوە. گومان لەوەدا نییە سەرکردایەتی رژاڤا زۆر لەوە زیرەکترن درك بە ختورەتی دۆخەکە نەکەن و ئەزموونی عەفرین و ناوچە دابڕاوەکانی باشووریش نمونەی زیندوو و لەبەرچاوانن. هیوای سەلامەتی و سەرکەوتن بۆ رۆژاڤا.


راكردن بەرەو بەغدا - ئاوێنه\nهێشتا دەرئەجامەكانی هەڵبژاردنی (12)ی ئایاری ئەنجومەنی نوێنەرانی عێراق مشتومری زۆری لایەنە عێراقی‌و كوردستانیەكانی لەسەرە، وە هێشتا زۆر پرسی گرنگی وەك دزینی دەنگەكان‌و یەكلاكردنەوەی بابەتی تەزویركردن لەهەڵبژاردن‌و تانەی بەشێكی زۆری لایەنە سیاسەكان لەسەر ئەو دزی‌و فزیە یەكلای نەبۆتەوە، لایەنە دەسەڵاتدارەكانی هەرێمی كوردستان بەشاندی قەبەقەبەی حزبی‌و هەریەكەوە بەجیا بەرەو بەغدا كەوتنەڕێ، ڕاكە ڕاكیانە تا ئەو پێشی ئەویتر بگاتە ئەو بەغدایەی كە لای ئەوانە نەمابوو فاشیل‌و موفلیس بو، دەچنەوە لای ئەو سەركردانەی كە بەڕای ئەوان دووژمن بەكوردو مافەكانی كوردبون.\nبەڕای ئێمە چوونەوە بەغدا لەئێستاو لەڕابردووشدا بۆ كورد كە تا ئەمڕۆشی لەگەڵ دابێت هەرێمی كوردستان بەشێوەیەكی دەستووری بەشێكە لە عێراق پێویستە، بەڵام وەك چۆن لەڕابردو دەوترا وەرن بزانن بۆچی پێویستە بچنەوە بەغداو چۆن دەچنەوە بەغدا؟ ئێستاش هەمان پرسیارو داواتان ئاڕاستە دەكەین.\nپێتان دەوترا بڕۆن لەبەغدا چارەسەری كێشەكانی هەرێم – بەغدا بكەن، بڕۆن لەبەغدا نوێنەرایەتی كورد بكەن، نەك بۆ شەڕی حزبی بچنە بەغدا.\nكەچی گوێتان نەگرت‌و گەیاندتانە شوێنێك كە بەو جۆرە خەڵكە بوترێت:\nئەوانەی داوای چونە بەغدامان لێدەكەن لەبەرەی دژە سەربەخۆیین‌و زۆر جاریش تۆمەتی خرابتریشتان ئاڕاستەی ئەو جۆرە خەلكانە دەكرد.\nدەی ئێستاش هەر باشە كە هاتنە سەر ئەو ڕایەی دەبێت كورد كێشەكانی لەگەڵ بەغدا چارەسەر بكات، بەڵام وا جارێكی تر لەچونتان بۆ بەغدا هەمدیسان نیشانتان دا كە ناتوانن نوێنەرایەتی ڕاستەقینەی كورد بكەن، بەڵكو وەك دو حزب‌و بەشاندی حزبی بەرەو بەغداچوون تەنانەت ئەمجارەیان هێندە بەپەلە بون كۆبوونەی دو قۆلی خۆشتان بردە بەغدا.\nئاشكرایە كە جارێ لای بەشێكی زۆری خەڵكی كوردستان روونە كە پارتی‌و یەكێتی ئەمجارەیان بەكومەڵێك كێشەوە دەچنەوە بەغدا، بۆیە نەلەنێوان خۆیان وەك دوو حزبی شەریكە دەسەڵات رێكدەكەون، نەخەلكیش ئەوان بەنوێنەری خۆیان دەزانێت، نەحزبەكانیش تا ئێستا ئامادەن لەگەڵیان بنبۆ ئەو هەنگاوە، ئەوەشیان لەئەنجامی ئەو هەلبژاردنە ساختەیەی كە ئەوان ئەنجامیان داو دەنگی خەلكیان دزی تا بۆ چوونە بەغدا خۆی پێبابدەن.\nلێرەدا نامەونەوێت ببینە رێنیشاندەری ئەوان، چونكە ئەو دو حزبە جگە لەوەی دەرس لەڕابردوی خرابیان وەرناگرن، بەتایبەت لەمامەلەیان لەگەل پرسێكی گرنگی وەك پرسی مامەڵە لەگەل بەغدا،بگرە وا جارێكی تریش درزیان خستەوە ناو ماڵی كوردی‌و كوردیان لەبەرامبەر پێكهاتەكانی تری عێراق زۆر بچوك كردەوە.\nئەو بچووكیەی ئەوانیشە وایان لێدەكات بچن بۆ دیداری نەیارەكانی دوێنیان سەرەی ماچ و موچ بگرن، وە دور لەهەر عورف و ئەتەكێتی دبلۆماسی نمونەیەكی لاوازی خۆیان نیشانی بەغداو پێكهاتەكانی بەغدا بدەن.\nماوە بڵێین بەدەرس وەرگرتن لەئەزمونی شكستخواردووی پارتی‌و یەكێتی لەچونە بەغدا دوو رێگا لەبەردەم لایەنەكانی تری كوردستانی دەمێنێتەوە.\nیەكەمیان ئەوەیە نەچنە ژێری باری ئەو دەرنجامە گالتەجاریەی هەلبژاردن‌و بایكۆتی پرۆسەی سیاسی بكەن تا مافە دزراوەكانیان وەردەگرنەوە، دەوومیشیان ئەوەیە وەك لەئاستی دەولی لێیان داوادەكرێت هەموو ئەو هێزانەی دەرەوەی ئەو دو حزبە فراكسیۆنێك پێكبێنن‌و نموونەی جوانی نوێنەرایەتی كورد نیشانی دۆست‌و نەیارانی خۆیان بدەن، نەك ئەوانیش ببنە یارزانێكی خرابی ئەو مارۆسۆنەی كە ئەوانیتر دەستیان داوەتێ بۆ چونەوە باوەشی بەغدای فاشیل!!.\nبڵاوكراوه‌ته‌وه له 24-05-2018


بۆ لێبڕینی موچە ٢٧ پەرلەمانتار یاداشتێکیان رادەستی سەرۆکایەتی پەرلەمان کرد – لڤین پرێس\nبۆ لێبڕینی موچە ٢٧ پەرلەمانتار یاداشتێکیان رادەستی سەرۆکایەتی پەرلەمان کرد\nبۆ پابەندکردنى حکومەت بە گەڕاندنەوەى داهاتەکان بۆ خەزێنەى گشتى و کۆتاییهێنان بە لێبڕینى ٢١%ى مووچە و دابەشکردنى لە وادەى یاساییدا، ٢٧ پەرلەمانتار یاداشتێکیان رادەستی دەستەى سەرۆکایەتى پەرلەمانی کوردستان کرد.\nئەو پەرلەمانتارانە لە یاداشتەکەدا دەڵێن: بۆ تەواوکردنی ئەنجامی گفتوگۆکانی دانیشتنی ژمارە (١٦)ی ڕۆژی (٢٨ی ٦ی ٢٠٢١)، داوا لە بەرێزتان دەکەین، بڕگەیەک بۆ دانیشتنی ژمارە (١٨)ی رۆژی پێنجشەممە(٨ی ٧ی ٢٠٢١)، زیاد بکەن.\nئەو بڕگەیەی ئەوان داواینا کردووە بەمەبەستی دەنگدانە لەسەر بڕیاری (بە نایاسایی ناساندنی لێبڕینی مووچەو کۆتاییهێنان بە لێبڕینی ٢١%ی مووچەی فەرمانبەران‌و پابەندکردنی حکومەت بە گەڕاندنەوەی تەواوی داهاتەکان بۆ خەزێنەی گشتی و دابەشکردنی مووچە بە پێی یاساکان).\n٢ـ عەلی حەمەساڵح تەها.\n٣ـ عەبدولستار مەجید.\n٤ـ موژدە مەحمود.\n٥ـ د.کازم فاروق.\n٦ـ سیپان سالم.\n٧ـ عوسمان عەلی سمایل.\n٨ـ ئەبوبەکر عومەر عەبدوڵڵا.\n٩ـ د.ئیسماعیل عەلی تەها.\n١٠ـ بەدریە ئیسماعیل مەحمود.\n١١ـ ڕووپاک ئەحمەد ڕەحمان.\n١٢ـ کاوە عەبدولقادر.\n١٣ـ مەم بورهان قانیع.\n١٤ـ هڵز ئەحمەد موحەممەد.\n١٥ـ د.موحیەدین حەسەن.\n١٦ـ سیروان بابان.\n١٧ـ د.هەورامان حەمەشەریف.\n١٨ـ موسلیم عەبدوڵڵا ڕەسوڵ.\n١٩ـ سەرچنار ئەحمەد مەحمود.\n٢٠ـ شیرین ئەمین عەبدولعەزیز.\n٢١ـ دیاری ئەنوەر حەمەڕەحیم.\n٢٢ـ ئاشنا عەبدوڵڵا.\n٢٣ـ د.شیرکۆ جەودەت.\n٢٤ـ دابان موحەممەد حسین.\n٢٥ـ د.شایان کاکە صاڵح.\n٢٦ـ سەرکۆ ئازاد گەڵاڵی.\n٢٧ـ هاوڕێ مەلا ستار.\nوەزارەتی دارایی لیستی دابەشکردنی مووچەی ژمارەیەک لە وەزارەتەکانی راگەیاند\nبۆچی سەرۆکی پەرلەمان لێبڕینی مووچە ناخاتە دەنگدانەوە؟


📷 تێکدانی گۆڕی نوری دەرسیمی و هاوژینەکەی خاتوو فەریدە لە عەفرین لەلایەن تورکەکانەوە | 🏷 پۆل: وێنە و پێناس | زمانی بابەت: 🏳 کوردیی ناوەڕاست | 👁🗨\nتێکدانی گۆڕی نوری دەرسیمی و هاوژینەکەی خاتوو فەریدە لە عەفرین لەلایەن تورکەکانەوە\n➕ ئەم بابەتە لەلایەن: (هاوڕێ باخەوان)ەوە لە: Sep 15 2018 4:57PM تۆمارکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Sep 16 2018 1:13AM باشترکراوە\n📷 فایلی وێنە 1.0.1 76 KB Sep 15 2018 4:57PM هاوڕێ باخەوان\n1. 👁 نوری دەرسیمی و هاوژینەکەی خاتوو فەریدە - 1963\n1. 👁 نوری دەرسیمی\n👫 نوری دەرسیمی | 🏷 پۆل: کەسایەتییەکان | زمانی بابەت: 🏳 کوردیی ناوەڕاست | 👁🗨\nساڵی 1894 لە پارێزگای دێرسیم لە باکوری کوردستان لەدایکبووە و لە تەمەنی گەنجێتیدا بەشداری کار و چالاکی و خەباتی سیاسیی کردووە و لەگەڵ هاوڕێکانی یەکێتی خوێندکارانی کوردستانیان دامەزراندووە.\nنوری دێرسیم لە ساڵانی چلەکانی سەدەی ڕابردوو لە تورکیا قاچاخبووە بۆیە ناچاربووە ڕوو لە ناوچەی حەلەبی سوریا بکات، ساڵی 1973 لە عەفرینعەفرین کۆچی دوایی کردووە و لە گۆڕستانی حەنانی ناوچەی شەرا بەخاکسپێردراوە.\nدکتۆر نوری دێرسیم خاوەنی چەندین کتێب و بڵاوکراوەیە کە دوو لە گرنگترین کتێبەکانی بریتین لە بیرەوەرییەکانی من و دێرسیم لە مێژووی کوردستاندا.\nسەبارەت بە خەبات و تێکۆشانی ئەو کەسایەتییەش، نوسەر و ڕوناکبیرانی کورد چەندین لێکۆڵینەوەیان ئەنجامداوە و وەک کتێب بەچاپیان گەیاندوون.\n➕ ئەم بابەتە لەلایەن: (هاوڕێ باخەوان)ەوە لە: Nov 3 2009 12:48PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 15 2018 5:13PM باشترکراوە\n👁 ئەم بابەتە 7,730 جار بینراوە\n📷 فایلی وێنە 1.0.1 30 KB Nov 3 2009 12:48PM هاوڕێ باخەوان\n1. 👁 کۆمەڵەی موحیبینی کوردستان\n1. 👁 دەرسیم لە مێژووی کوردستاندا\n1. 👁 تێکدانی گۆڕی نوری دەرسیمی و هاوژینەکەی خاتوو فەریدە لە عەفرین لەلایەن تورکەکانەوە\n2. 👁 نوری دەرسیمی و هاوژینەکەی خاتوو فەریدە - 1963\n3. 👁 نوری دەرسیمی، کامیل عەزیز و محەمەد عەلی لە زیندانی تورک، 1921\n📷 نوری دەرسیمی و هاوژینەکەی خاتوو فەریدە - 1963 | 🏷 پۆل: وێنە و پێناس | زمانی بابەت: 🏳 کوردیی ناوەڕاست | 👁🗨\nنوری دەرسیمی و هاوژینەکەی خاتوو فەریدە - 1963\n➕ ئەم بابەتە لەلایەن: (هاوڕێ باخەوان)ەوە لە: Sep 15 2018 4:53PM تۆمارکراوە\n📷 فایلی وێنە 1.0.1 119 KB Sep 15 2018 4:53PM هاوڕێ باخەوان\n📷 نوری دەرسیمی، کامیل عەزیز و محەمەد عەلی لە زیندانی تورک، 1921 | 🏷 پۆل: وێنە و پێناس | زمانی بابەت: 🏳 کوردیی ناوەڕاست | 👁🗨\nنوری دەرسیمی، کامیل عەزیز و محەمەد عەلی لە زیندانی تورک، 1921\n➕ ئەم بابەتە لەلایەن: (هاوڕێ باخەوان)ەوە لە: Sep 15 2018 4:45PM تۆمارکراوە\n👌 ئەم بابەتە لەلایەن: (سەریاس ئەحمەد)ەوە لە: Sep 16 2018 1:12AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Sep 16 2018 1:12AM باشترکراوە\n📷 فایلی وێنە 1.0.1 79 KB Sep 15 2018 4:46PM هاوڕێ باخەوان


کوڕی سپی: بوکی ٣٠ شەوە گەڕایەوە سەر کیرە بۆری\nلە رۆژی ٢٩/٦/٢٠١٨دا (هەینی) بابەتێکم لە سایتی کوردستانپۆست لە سەرناوی (پێشمەرگەی کۆمەڵە، یان بوکی سی شەوە!؟) بڵاوکردەوە.ئەمەی خوارەوەش بەشی دووی بوکی ٣٠ شەوەیە------------------------------------کوردستانی لای ئیڕان کە بە رۆژهەڵاتی کوردستان پێناسە ئەکرێ ، دوای تیكچوونی دەسەڵاتی پاشایی وهاتنە سەر کاری مەلاکان لە چەند شتدا زۆر دەوڵەمەند بوو.زۆر زوو حیزبگەلی چەپ وڕاست وەک قارچک لە سەر شەقامەکانی شارگەلی ئەو بەشە لە خاکی وەتەن سەری دەرهێنا!هەر حیزبێک بۆ خۆی ئاغاوکوێخای خۆی بوو.کەس خەتی کەسی نەدەخوێندەوە.وەک...\nکوڕی سپی: پێشمەرگەی کۆمەڵە، یان بوکی سی شەوە!؟\nپێشەکی:یەکێک لە بنەماکانی سیاسەت دوورناسی وتێڕوانینە بۆ داهاتوو. هیچ سیاسەتێک کە بناغەی بۆ چارەسەریی بونیاد نرابێ، سەرەتا بیرلە (چەک) ناکاتەوە.حیزب یان داڕێژەرانی رێکخراوەیەکی مافخوازانە دەبێ سەرەتا بیر لە ڕێکاری ئەقڵ ورێبازی ستڕێاتیژیکیی ئەقڵ وچارەسەریی بۆ داهاتوو بکاتەوە.ئەوەی کە لە سیاسەتدا بڕناکاو...\nکوڕی سپی: گۆشەیەک لە جینایەتەکانی بنەماڵەی حوسێن یەزدانپەنا(بەشی پێنجـــەم)\nسیناریۆی تیرۆرکردنی حوسێن ئارپیجی حسێن یەزدانپەنالە چەند ڕۆژی ڕابڕدوودا حوسێن یەزدانپەنا، کە تابێت لەناو حیزبەکەی خۆیدا ناوی سەیری لێدەنرێت وەکو (ژینیڕاڵ سمێڵ)، (حسێنی سمێڵ پەنا)، یاخود (حسێنی شەیتان پەنا)، وا دیسانەوە دەستیکردۆتەوە بە درۆکردن و خۆفشکردنەوە، کە بە خۆشحاڵیەوە هیچ حیزب و ڕێکخراوێکی سیاسی...\nکوڕی سپی: گۆشەیەک لە جینایەتەکانی بنەماڵەی حوسێن یەزدانپەنا (بەشی چوارەم)\nحوسێن یەزدانپەنا (ژینیڕاڵ سمێڵ) و براکەی بە ناوی حەسەن یەزدانپەنا ناسراو بە (سمکۆ کۆترباز) دوای ڕیفراندۆم بزانن هەردووکیان چ کێشەیەکی دیکە دەنێنەوە.------------------------لە دەستپێکی شەڕی داعش دا و وەک نەریتی هەمیشەیی بنەماڵەی حوسێن یەزدانپەنا کە لە ئەحمەدبەگی نەوبەهارەوە بۆ عومەرە سووری باوکی...\nکوڕی سپی: گۆشەیەک لە جینایەتەکانی بنەماڵەی حوسێن یەزدانپەنا (بەشی سێیەم)\nئەو ژنەی بارزانی و حیزبەکانی ڕۆژهەڵات پێویستە بە هاواریەوە بچن.سەرەتا ئێمە وەک تیمی ئاژانسی ڕاستیەکان و ئانتی بەگلەر ڕادەگەیێنین دەست لە بنەماڵەیی خائین و خۆفرۆشی یەزدانپەنا و بە تایبەت حوسێن کۆنە تەوابی جاسووس و سمکۆ کۆترباز و چ ئەوانەی خۆیان وەک نەیاری ئەوان دەردەخەن و دەیناسین کە دەیانهەوێت چالاکی...\nکوڕی سپی: حسەین یەزدانپەنا تا کەی درۆ و سیناریۆ دەرهێنان\nخەریکی چایی خواردنەوە بووم لە ماڵەوە و هاوکات چاوم لە هەواڵەکانی کاناڵی NRT دەکرد. لە پڕدا گوترا ڕێژیمی کۆماری ئیسلامی لە گۆڕستانی پاک (گرووپی چەتەی کوردستان) لە بناری شاخی ئەشکەوت سەقا و نزیک کۆیە بۆمبی چێندووە و دواتریش درێژەی هەواڵەکە و قسەکانی هەڵۆ ڕەمشتی(هەڵۆ شاموراد) پێشمەرگەی حسەین و شاڕەزای بۆمب...\nکوڕی سپی: گۆشەیەک لە جینایەتەکانی بنەماڵەی حوسێن یەزدانپەنا (پاشکۆی بەشی دوو)\nبەرد هەڵگری سەگی دز دیارە، سیناریۆکەتان ئاشکرابووخوێنەرانی بەڕێز و هاونیشتمانانی کوردستان، دوابەدوای بڵاوکردنەوەی بەشی یەک و دوو لە زنجیرە بابەتی " گۆشەیەک لە جینایەتەکانی بنەماڵەی حوسێن یەزدانپەنا " ئاگادار کراینەوە کە بە فەرمانی حوسێن یەزدانپەنا سەرۆکی پارتی ئازادی کوردستان، دایک و بابی شەهید...\nکوڕی سپی: گۆشەیەک لە جینایەتەکانی بنەماڵەی حوسێن یەزدانپەنا (بەشی دوو)\nبەڕێزان، کاتێک بەشی یەک پێشکێش کرا حەسەن یەزدانپەنا، ناسراو بە سمکۆ بە نووسینی کۆمێنتی ناڕاست و خۆهەڵکێشان داخی دڵی خۆی له ژێر بابەته‌که‌ماندا له کوردستانپۆست خاڵی کرد، وایانزانی کاروانی دژایەتی بنەماڵەی خیانەتکاری یەزدانپەنا دەوستێنین و نەیانزانی گرووپی ئێمە بڕیارمان داوە بە نووسینی ڕاستیەکان...\nکوڕی سپی: گۆشه‌یه‌ک له جینایه‌ته‌کانی بنه‌ماڵه‌ی حوسێن یەزدانپەنا (بەشی یەک)\nبەشی یەک : کورتە مێژووی ئه‌م بنەماڵەیه‌یەکێک لەو بنەماڵە دەربەگانەی ڕۆژهەڵاتی کوردستان کە دەستیان لە دەیان تاوان و جینایەت دا هەیە وهەتا هەنووکە بەداخەوە هیچ کەس وەک خۆی ناوێرێت باسیان بکات، بنەماڵەی عومەرە سووری نەوبەهارانه.عومەرە سوور کە گونده بەگی ئاوایی سەقزلوو بووە و خاوەنی زەویی و زاڕێکی زۆرە...


بەهەشت | ئیشكردنى ئافرەت لە دەرەوەى ماڵ بۆ خزمەتى مێرد و منداڵەكانى\nمیوانی ئەمڕۆ: ٢٧٨٩\nمیوانی هەفتە: ١٩٢٩٤\nكۆی گشتی سەردان لە بەرواری ٢٠١٠/١٥/٥: ١٥٤١٢٤٢٨\nپرسیاری ژمارە ٢٣٣: من هەفتەى سێ ڕۆژ ئیش دەكەم ڕۆژى شەش سەعات فریاى ئیشى ماڵەوەش دەكەوم بۆ خزمەتى خێزانەكەم ئایا ئەوە حەرامە؟\nسەرەتا ئەوە بزانە كەوا لە ئیسلامدا پارە دەركردن و بژێوی پەیدا كردن ئەركی سەرشانی پیاو نەك ئافرەت، چونكە خوای گەورە فەرموویەتی: [الرِّجَالُ قَوَّامُونَ عَلَى النِّسَاء بِمَا فَضَّلَ اللّهُ بَعْضَهُمْ عَلَى بَعْضٍ وَبِمَا أَنفَقُواْ مِنْ أَمْوَالِهِمْ] [سورة النساء: (34)] .\nواتە: پیاوان سەرپەرشتیارن بە سەر ئافرەتانەوە بەوەی كە خوا فەزڵی هەندێكیانی داوە بە سەر هەندێكی تریانەوە.. وە بەوەی كە خەرجی دەكەن بۆیان لە پارە و ماڵەكانیان.\nوە پیاوان پرسیاریان كردووە لە پێغەمبەری خوا (صلى الله عليه وسلم) ئایا مافی خێزانی یەكێك لە ئێمە چى یە بە سەریەوە ؟ پێغەمبەریش (صلى الله علیه وسلم) فەرموویەتی:: (أن تطعمها إذا طعمت، وتكسوها إذا اكتسيت …).\nواتە: خواردنی بۆ دابین بكات ئەگەر پێویستی پێی بوو، وە جلوبەرگی بۆ دابین بكات ئەگەر داوای كرد.\nهەروەها خوای گەورە فەرموویەتی: [أَسْكِنُوهُنَّ مِنْ حَيْثُ سَكَنتُم مِّن وُجْدِكُمْ] [سورة الطلاق: 6] .\nجێگای نیشتەجێبوونیان بۆ دابین بكەن بەو شێوەیەی كە خۆتان نیشتەجێبوون بە پێی تواناتان.\nكەواتە: دابین كردنی خواردن و جلوبەرگ و خانوی نیشتەجێبوون ئەركی سەر شانی پیاوە نەك ئافرەت.\nواتە: ئەگەر ئافرەت مێردی كردبوو ئەوا دەبێت مێردەكەی ئەو پێداویستى یەكانی ژیانی بۆ دابین بكات، وە ئەگەر كچ بوو ئەوا لە سەر باوكێتی … هتد.\nبەڵام ئەگەر ئافرەێك كەسی نەبوو بژێوی بۆ خۆی و منداڵەكانی پەیدا بكات ئەوا ئەو كاتە پێویستە ئیش بكات بەم مەرجانە:\n1 ـ دەبێت ئەو ئیشە نەبێتە ڕێگر لە ئاستی خزمەت كردنی ماڵ و پەروەردەكرنی منداڵەكانیدا.\n2 ـ دەبێت ئیشەكە لە خودی خۆیدا حەڵاڵ بێت.\n3 ـ دەبێت تێكڵاوی پیاوان نەكات لە شوێنی ئیشەكەیدا.\n4 ـ دەبێت بە ئیزن و رەزامەندی سەرپەرستیارەكەی بچێتە دەرەوە.\n5 ـ دەبێت بە داپۆشراوی و پۆشتەیەوە بچێتە دەرەوە.\nبەڵام بۆ بە دەست خستنی پارەیەكی زیاتر لە پێویست یان بۆ دابین كردنی ژیانی رەفاهیەت و كەمالیات ئەوا نابێت ئافرەت بچێتە دەرەوە بۆ ئیش كردن چونكە ئەمە ئەركی سەر شانی ئافرەتان نى یە، بەڵكو خز‌مەت كردنی ماڵ و منداڵ لە ئەستۆی ئافرەت دایە و بژێوی پەیدا كردنیش لە ئەستۆی پیاواندایە.\nکاتی دروستبوونی ئەم لاپەڕەیە: ٠.٠٤٧٠ چرکە


ئەمریكا نهێنییەكی قاسم سلێمانی ئاشكرا دەكات\n466 جار خوێندراوەتەوە کات05:33 بەروار17-03-2019\nیەكەمین فەرماندەی سەربازی هێزەكانی ئەمریكا لە عیراق نهێنییەكی قاسم سلێمانی فەرماندەی هێزی سوپاس قودسی ئێرانی ئاشكرا دەكات و دەڵێت: سلێمانی داوای لێكردووە كە پێكەوە دابنشین و دانوستان بكەن.\nلەفیلمێكی دیكۆمێنتاری كە كەناڵی" بی بی سی" لەبارەی ژەنەڕاڵ قاسم سلێمانی دروستكردووە هاتووە كە لە ساڵی 2007دا قاسم سلێمانی پەیامێكی بۆ دیڤید پیترایۆس فەرماندەی هێزەكانی ئەمریكا لە عیراق ناردووە كە پێكەوە دابنشین بە بێ ئامادە بوونی دیپلۆماتكارەكانی ئێران و ئەمریكا بۆ چارەسەركردنی كێشەی میلیشیا لە باشووری عیراق بە تایبەتی لە سنووری موسڵ.\nدیڤید دەڵێت: لەگەرمەی شەڕەكانی بەسرە لەباشووری عیراق و بەهێزبوونی چەكدارە میلیشیاكانی شیعە، جەلال تاڵەبانی سەرۆك كۆماری ئەو كاتی عیراق تەلەفۆنی بۆ كردم و پێی ڕاگەیاندم كە ژەنەڕاڵ قاسم سلێمانی حەز دەكات پێكەوە كۆببنەوە.\nلەپەیامەكەیدا سلێمانی بە دیڤید پیترایۆس ، وتووە: "ژەنەڕاڵ دیڤید تۆ دەبێت بزانی كە قاسم سلێمانی نەك سیاسەتی ئێران لە عیراق پیادە دەكات، بەڵكوو كۆنترۆڵ كردن و پیادە كردنی سیاسەتی ئێران لە سوریا و ئەفغانستان و غەزە لە ئەستۆی مندایە، دیپلۆماتكارەكان فەرامۆش بكە و لەگەڵ من ڕێككەوتن بكە، بۆ چارەسەركردنی قەیرانی بەسرە وەرە پێكەوە ڕێككەوتن بكەین."\nدیڤید پیترایۆس دەڵێت: پێشنیارەكەی قاسم سلێمانیم ڕەتكردەوە. دیڤید ئاماژە بەوە نەكات كە بۆچی و لەسەر چی پێشنیارەكەی ڕەتكردۆتەوە.\nهەر لە مانگەكانی ئایار و حوزەیرانی ساڵی 2007 دانوستانەكانی نێوانی ئێران و ئەمریكا لە ئاستی وەزیرانی دەرەوە لە بەغدا دەستپێكرد بە ئامادەبوونی وەزیری دەرەوەی ئەو كاتی عێراق.


ڕێوشوێنی دەربازكردنی ڕێككەوتننامە ئەتۆمییەكە لەدەست ئێران دەرچووە\n07/12/2019 1423 جار خوێندراوه‌ته‌وه\nوەك هەوڵێك بۆ دەربازكردنی ڕێككەوتننامە ئەتۆمییەكەی ئێران، هەینی ئایندە ئەوروپییەكان لە ڤییەنا لەگەڵ ئێران كۆدەبنەوە، ئەمەش دوای ئەوەی تاران بەڵێنیدا بەردەوام بێت لەوازهێنان لە پابەندبوونە ئەتۆمییەكانی.\nنوێنەرانی بەریتانیا و فەڕەنسا و ئەڵمانیا و چین و ڕوسیا و ئێران لە كۆبوونەوەیە بەشداردەبن، كە چاوەڕوان دەكرێت ئەوروپییەكان داوا لە ئێران بكەن چی دیكە ڕێككەوتننامە ئەتۆمییەكە پیشێل نەكات، دەنا تووشی سزای تازە دەبێت لە لایەن نەتەوە یەكگرتووەكانەوە، بەڵام گریمانەی گەیشتن بە یەكلاییكردنەوەیەكی ئەو پرسە زۆر لاوازن، بەهۆی توڕەیی تاران لەو سزایانەی ئەمریكا بەسەریدا سەپاندون.\nلە مایۆی ڕابردووەوە ئێران زنجیرە هەنگاوێكی گرتوونەبەر، كە بە گوێرەی ڕێككەوتننامەكە پێشێلی پابەندەبوونەكانی دەكەن، وەك زیادكردنی پیتاندنی یۆڕانیۆم، هەروەها ڕێوشوێنێكی دیكەش هەیە، كە چاوەڕوان دەكرێت لە سەرەتاكانی یەنایەر پیادەی بكات.\nئێران لە بەرانبەر كشانەوەی ئەمریكا لە ساڵی 2018 لە ڕێككەوتننامە ئەتۆمییەكە، سورە لەسەر ئەوەی مافی پیادەكردنی ئەو هەنگاوانەی هەیە، چونكە ئەو سزایانە ئابووری ئێرانیان كۆت و بەند كردووە.\nلە مانگی ڕابردووەوە ئەوروپییەكان دەستیان كردووە بەخستنەڕووی "میكانیزمەكانی چارەسەركردنی كێشەكە"، كە لە ڕێككەوتننامەكەدا هاتووە، ئەمەش لەوانەیە خۆكردانە ببێتە هۆی ئەوەی سزاكانی نەتەوە یەكگرتووەكان دژ بە تاران دەستپێبكەنەوە.\nچاوەڕوان دەكرێت كۆبوونەوەكە بارگرژاوی بێت، بەریتانیا و فەڕەنسا و ئەڵمانیاش ئێرانیان بە برەودان بە موشەكە بالیستییەكان تۆمەتبار كردووە، كە توانستی هەڵگرتنی كڵاوەی ئەتۆمیان هەیە، ئەمەش پەیامێكی ئەوروپییەكانە بۆ نەتەوە یەكگرتووەكان.\nمحەمەد جەواد زەریفی وەزیری دەرەوەی ئێرانیش ئەو تۆمەتانەی ئەوروپییەكانی ڕەتكردنەوە و بە هیچ و پووچی لە قەڵەمدان.\nسەرباری هەڵكشانی بارگرژییەكان، چاودێران دەڵێن: چاوەڕوان ناكرێت ڕۆژی هەینی بەریتانیا و فەڕەنسا و ئەڵمانیا، میكانیزمەكانی یەكلاییكردنەوەی كێشەكان بخەنەڕوو.\nچاودێران پێیانوایە، كە ئەگەر نەتەوە یەكگرتووەكان سزاكان بەسەر تاراندا بسەپێنێت و ڕێككەوتننامەكە هەرەس بێنێت، ئەوا ئەگەری ئەوە هەیە تاران لەپەیماننامەی قەدەغەكردنی بڵاوبوونەوەی چەكە ئەتۆمییەكانیش بكشێتەوە.\nعەلی فایزی توێژەر لەكۆمەڵەی نێودەوڵەتی بۆ چارەسەری تەنگەنژەكان باس لەوە دەكات، كە دیار نییە ئەو كارە چاوەڕوانی سوودمەندی لێدەكرێت یان، نا، بەڵام هۆشداری ئەوەی داوە ڕێككەوتننامەكە بەرەو هەرەسهێنانە، چونكە ئەو ڕێوشوێنانەی كارئاسانی دەكەن بۆ گەڕانەوە ناو ڕێككەوتننامەكە بەرە بەرە بەرتەسك دەبنەوە و لە دەستی ئێرانییەكان دەردەچن.\nفایز وتیشی: هەردوولا تەنگیان پێهەڵچنراوە و سەخت و دژوارە خەیاڵی ئەوە بكەین بە ئاسانی لەو تەنگژەیە دەربچن.\nفڕانسوا نیكۆڵوی باڵوێزی فەرەنسا ئەوەی دووپاتكردەوە، كە چاوەڕواندەكرێت بارگرژییەكان بەرەو هەڵكشان بچن، وتیشی لەوانەیە ئەمجارە ڕێككەوتننامەكە هەرەس نەهێنێت، بەڵام بێ هیچ دوو دڵییەك لە ئاكامی گفتوگۆكانی ئایندە ئەگەری هەرەسهێنانی ڕێككەوتننامەكە لە ئارادایە.\nهەروەها عەلی لاریجانی سەرۆكی پەرلەمانی ئێرانیش هۆشداری ئەوەیدا، كە ئەگەر لایەنە ئەورپییەكان پەنا بەرنە بەر میكانیزمەكانی چارەسەركردنی ناكۆكییەكە بەگوێرەی ڕێككەوتننامە، لەوانەیە ئێران لێبڕاوانە چاو بە پابەندبوونەكانیدا بخشینێتەوەلەهەمبەر ئاژانسی نێودەوڵەتی ووزەی ئەتۆمی، كە سەرپەرشتیاری ڕێككەوتنە ئەتۆمییەكەیە.\nبەریتانیا و فەڕەنسا و ئەڵمانیا لە هەوڵی ئەوەدان لە ڕێگەی هێنانەكایەی میكانزمێكەوە بۆ ئاڵوگۆڕێكی بازرگان شەرعی ڕێككەوتننامەكە لەهەرەسهێنان دەرباز بكەن، بەڵام تا ئەم ساتەوەختە كۆششەكانیان بێبەرهەم بووە، ئەمەش دوڕدۆنگی ئێرانی زیاتر كردووە.\nدڵەڕاوكێ ئەوروپییەكانی واژووكەری ڕێككەوتننامەكەش لە پاشەكشێی ئێران لە پابەندبوونەكانی، ڕۆژ لە دوای ڕۆژ لە زیادبووندایە.\nڕێككەوتننامەكە میكانیزمەكانی یەكلاییكردنەوەی ناكۆكییە‌كان لەخۆ دەگرێت و بە چەند قۆناغێكیشدا تێدەپەڕێت. لەوانەیە چەند مانگێك بخایەنێت‌و بگاتە ئەوەی ئەنجوومەنی ئاسایشی نێودەوڵەتی دەنگی لەسەر بدات بەوەی ئێران بەردەوام بێت لە سوودوەرگرتن لە هەڵگرتنی سزاكان.\nفایز دەشڵێت: ئەگەر ئەو سیناریۆیە سەربگرێت، تووشی تەنگژەی "بڵاونەبونەوەیەكی ئەتۆمی گەورە" دەبین، چونكە مۆسكۆو پەكین ڕایانگەیاندە، كە دان بە دووبارە سەپاندنی سزاكاندا نانێن بەسەر تاراندا.\nفایز هەروەها وتیشی: لە كۆتاییدا ڕێچكەی گەیشتن بە چارەسەرێكی دبلۆماسی پشت بە هەنگاوەكانی ئایندەی واشنتۆن دەبەستێت، بە تایبەتیش ئەوەی پەیوەستە بە سوككردنی بەربەستەكان لە بەردەم فرۆشتنی نەوتی ئێرانی كە سەرچاوە سەرەكییەكەی داهاتی تارانە.\nفایز ئەوەشی وت: لایەنەكانی ناو ڕێككەوتننامەكە سەلماندوویانە دەستەوەستانن لەوەی بوارێكی هەناسە هەڵكێشان بۆ تاران بكەنەوە.\nچوارشەممەی ڕابردووش حەسەن ڕۆحانی سەرۆكی ئێران وتی: ئەگەر ئەمریكییەككان دەستبەرداری سزاكانی سەر ئێران بن، وڵاتەكەی ئامادەی گەڕانەوەیە بۆ سەر مێزی گفتوگۆكان.


Kurdipedia - رێبوارێکی سەرگەردان\n📕 رێبوارێکی سەرگەردان | Kategori: Kütüphane | Başlık dili: 🏳 کوردیی ناوەڕاست\nناوەندی چاپەمەنی و راگەیاندنی خاک\nناوی کتێب: رێبوارێکی سەرگەردان\nتایپ: هەردی وەهبی\nوێنەی بەرگ: رۆستەم ئاغالە\nمۆنتاژ و بەرگ: بازیان جەلال\nچاپ: عەتا مەحمود – کاروان ئەحمەد\nچاپخانەی خاک - سلێمانی 2002\nتیراژ: (500) دانە\nژمارەی سپاردنی (202)ی ساڵی 2002ی وەزارەتی رۆشنبیری پێدراوە\nپێشکەش بە گیانی نەمرو پاکی ئەو کەسەی فێری یەکەم دێڕی چیرۆکنووسی کردم. و دەستیدا بە پشتماو هانیدام کە هیچ کات سڵ نەکەم و نەترسم لە کارێک کە بڕوام پێی بێت.\nپێشکەشە بە باوکی هێرۆ\n➕ Bu başlık Manu Berzincî tarafından Dec 7 2016 4:13PM tarihinde kaydedildi\n✍ Bu başlık en son Manu Berzincî tarafından Dec 7 2016 4:14PM tarihinde Düzenlendi\n👁 Bu başlık 5,130 defa görüntülendi\n📷 Resim tipi 1.0.1 45 KB Dec 7 2016 4:13PM Manu Berzincî


کوردیپێدیا - دابەزینی بەهای تمەن کاریگەری لەسەر هەرێمی کوردستان دروستکردووە\n📊 دابەزینی بەهای تمەن کاریگەری لەسەر هەرێمی کوردستان دروستکردووە | پۆل: ئامار و راپرسی | زمانی بابەت: 🏳 کوردیی ناوەڕاست\nدابەزینی بەهای تمەن کاریگەری لەسەر هەرێمی کوردستان دروستکردووە\nکاریگەرییەکانی دابەزینی بەهای تمەنی ئێرانی لە سەر بازاڕەکانی هەرێمی کوردستان، بووەتە مژارێکی سەرەکی نێو بازرگان و خاوەنکارەکانی هەرێمی کوردستان، بەپێی ئەوەی ئێران یەکێکە لە وڵاتە هەناردەکارە سەرکییەکان بۆ عێراق و هەرێمی کوردستان.\nئێران، سێ دەروازەی نێودەوڵەتی و 12 دەروازەی لاوەکی لەگەڵ هەرێمی کوردستاندا هەیە، ئاڵوگۆڕی ساڵانەی ئەو دەروازانە نزیکەی پێنج بۆ شەش ملیار دۆلارە، ئەمە لەکاتێکدایە ئاڵوگۆڕی بازرگانیی ئێران لەگەڵ عێراق 10 ملیار دۆلارە، کە 60%ی لەڕێگەی هەرێمی کوردستانەوەیە.\nلە مانگی ئایاری رابردوو کۆنفرانسی بازرگانیی نێوان ئێران و هەرێمی کوردستان لە هەولێرهەولێر سازکرا، تێیدا بەرپرسانی ئێران رایانگەیاند، دەیانەوێت ئاڵوگۆڕی بازرگانی لەگەڵ هەرێمی کوردستان بۆ 15 ملیار دۆلار بەرزبکەنەوە، جگە لە ئاڵوگۆڕی بازرگانی، هاوبەشیی بازرگانی دروست بکەن.\nنەوزاد غەفوور، جێگری سەرۆکی ژووری بازرگانیی سلێمانیسلێمانی بە تۆڕی میدیایی رووداوی راگەیاند ئێران یەکێکە لەو وڵاتە سەرەکییانەی هاوردەی لێوە دەکەین. هەر گۆڕانکارییەک لە بازاڕەکانی ئێران رووبدات، کاریگەری لەسەر هەرێمی کوردستان دەبێت. لەبەرئەوەی ئێستا بازاڕی ئێران و نرخی تمەن سەقامگیر نین، ئاڵوگۆڕ کەمبووەتەوە. بەهۆی دابەزینی بەهای تمەن هەرێمی کوردستان تەنها لەکڕینی شمەک لە ئێران قازانج دەکات. بەشێکی زۆر لەو بازرگانانەی هەرێمی کوردستان کە پارەیان لە ئێران خستووەتەگەڕ، بەهۆی کەمبوونەوەی توانای کڕین زیانیان بەردەکەوێت.\nدوای کشانەوەی ئەمریکا لە رێککەوتننامەی ئەتۆمیی و راگەیاندنی گەڕانەوەی گەمارۆکان بۆ سەر ئێران بە دوو قۆناخ، کە قۆناخی یەکەمی لە 4ی ئابی داهاتوو دەگەڕێنەوە و، تایبەتن بە ئابووریی و مامەڵە داراییەکانی ئێران، قۆناخی دووەمی گەمارۆکانیش لە مانگی تشرینی دووەمی داهاتوودا دەسەپێندرێن، کە تایبەتن بە کەرتی نەوت و وزەی ئێران. ئەم پێشهاتانە وایانکردووە بەشێک لە کۆمپانیا نێودەوڵەتییەکان لە ئێران بکشێنەوە، لەئەنجامدا بەهای تمەنی ئێرانی دابەزیوە.\n#هەولێر | #سلێمانی | #22-07-2018 |\n➕ ئەم بابەتە لەلایەن: (هاوڕێ باخەوان)ەوە لە: Jul 22 2018 5:36PM تۆمارکراوە\n👁 ئەم بابەتە 1,327 جار بینراوە


د. سالار باسیره: (جەنابی تالەبانی ئەم قسانەت چیتر باوی نەماوە)\nسەرنجێك بۆ نامەكەی تالەبانی بۆ مەیدانی ئازادی ئەگەر تۆ ئێمەت خۆش بویستایە وەك خۆت نوسیوتە ئەوا فرۆكەوانێكی كۆمەل كوژت لە بەندیخانەی ئاسایشی سلێمانی ئازاد نەدەكردو نێویشیت نەداوەتە ئینتەرپۆل بۆ دەستگیركردنی؟ لەم 20 سالەدا هەولێكت بۆ بەنێو دەولەتی كردنی جینۆساید (هەلەبجەو ئەنفال) نەدا. وشەی جینۆسایدتان...\nد. سالار باسیره: هیچ مرۆڤێک هەتاسەر کۆت و زنجیری چەوساندنەوە قبول ناکات\nپەیامێک بۆ خوێندکارانی زانکۆ خوێندکارانی بەرێزبۆ هەموو شتیک کاروکاردانەوە هەیە. بەرامبەر بە چەوساندنەوەو بی مافی و گەندەلیش راپەرین و شۆرش هەیە و ئەمەش یاسای سروشتە. بۆ هەر زەوتکردنێکی ماف، مرۆڤ بەرەو راپەرین مل دەنێت و ئەمەش مافێکی رەوایەو ئەم یاسایە مافی خوێندکارانیشە وەک توێژێکی کۆمەلایەتی گرنگ وکاریگەر....\nد. سالار باسیره: كۆنفرەنسێكی بەپەلەو چەترێكی سیاسی هاوبەش\nلە سەرەتای دەستپێكردنی خۆپیشاندانەكانەوە ژمارەیەكی بەرچاو لە پرۆژەی چیاواز سەبارەت بەبارودۆخی ئێستەی باشوری كوردستان خراوەتە بەردەم رای گشتی، هەروەها ژمارەیەكی زۆریش لە ئەنجومەن و كۆمێتەو چالاكی دیكە پێكهاتوون. بۆ یەكخستنی هێزو تواناكان و هەروەها یەكخستنی بەرنامەو پرۆژە هەمە جۆرەكان من بە پێویست و گرنگی...\nد. سالار باسیره: ئەو كاتەی گەل بڕوای بە سیستەمی سیاسیی نامێنێت\nسەرنجێك بۆ وەڵامەكەی دەسەلات بۆ گۆران ئەوەی لێرەدا وەلامی ئەدەمەوە لەروانگەی تاكی هاولاتیەكەوەیە بەوەی رەزامەند نیم بەو زاراوەو واتایانەی دەسەلاتی هەریم روبەروی خەلكی ولاتەكەمی كردۆتەوە، بەواتا دوو حیزبە دەسەلاتدارەكە چونكە پێش پەرلەمان وحكومەت حیزب وەلامی بۆ داونەتەوە، ئەمە ئەو راستیە دەسەلمێنێت كە...\nد. سالار باسیره: لەبری ئەنجومەنی ئاسایشی نەتەوەیی هەرێم، ئەنجومەنی هەوالگری هەرێم دروست دەكرێت\nبەر لەماوەیەك نوسینێكم لەهاولاتی بەچوار زنجیرە بلاوكرایەوە لەژێر ناونیشانی (پرۆژەی ئاسایشی نەتەوەیی هەرێمی كوردستان). ئەم پرۆژەیەم (كەدەروازەی دەولەمەندكردنی بابەتەكەی كردۆتەوە) كاتی خۆی پێشكەش كردوە بەسەرۆكی پەرلەمانی خولی پێشوو، بە هەردوو حیزبەكەی دەسەلات بە ئۆپۆزیسیۆنیشەوە كەدەبوایە ئەمەی دواییان...\nد. سالار باسیره: د. سالار باسیرە: سەبارەت بە ئۆپۆزیسیۆنی سیاسی لە هەرێمی كوردستان\n1) ئۆپۆزیسیۆنی سیاسیی لە باشووری كوردستان تا رادەیەكی زۆر دیاردەیەكی سیاسیی نوێیە وهەنووكە لە پەرلەمانی كوردستاندا سێ هێزی سەرەكیی ودیار، تەمسیلی ئۆپۆزیسیۆن دەكەن. پرسیارەكەم ئەوەیە ئێوە وەك چاودێرێكی سیاسیی چۆن سەیری شەقڵ وئەداو فۆرمی كاركردنی ئەم ئۆپۆزیسیۆنە دەكەن؟ پێتانوایە بەشێوەیەكی تەندروست...\nد. سالار باسیره: خوێندنەوەیەك بۆ دیوەكەی تری وتارەكەی مەسعود بارزانی لەپەرلەمانی هەرێم\nخویندنەوەی وتارێكی هەرەشەئامێز 1)\tخوێندنەوەی وتاریكی هەرەشەئامیز دوور لەچاوی میدیا كەواتای هۆلیكی داخراوی پەرلەمان دەگریتەوەو بی دانوستان لەسەر وتارەكە وەك ئەو وینەیە وایە كەخۆی بۆ خۆی ئەدوی و پێویست بەشیكردنەوە ناكات.سایكۆلۆجیەتی وتارەكە نزیكە لەهەدەفی "هێرشكردن باشترین دیفاعە".بەو پێیەی كەپەرلەمانێكی...\nد. سالار باسیره: هاورێكەم ئەمڕۆ لە یادی كوشتنەكەت دەنووسم و گۆرانی ژیانت بۆ دەڵێم\nشەهید فەرەیدون عبدالقادر برازای حاجی مەكی عبدللەی ئەكتەر لەتەمەنی 22 سالیدا، لەسالی 1976 بەتۆمەتی تەقەكردن لەپارپزگاری سلێمانی وپەیوەندی بە یەكێتی نیشتمانی،دوای ئەشكەنجەو ئازاردانی لەلایەن رژێمی بەعسەوە لە هەیئەی خاسەی كەركوكەوە برا بۆ بەندیخانەی موسل و لێرە لەبەرواری 1/5/1977 فەرمانی كوشتنی درا. لەرێگای...\nد. سالار باسیره: تیرۆركردنی رۆژنامەنوس سەردەشت عوسمان سیستەمە سیاسیەكەی هەریم دەخاتە بەرپرسیار\nرفاندنی خویندكارێكی زانكۆ لەبەردەم حەرەمی زانكۆداو بەئاشكراو بەشێوازێكی مافیایی كارێكی ترسنۆكانەیە ئیتر هەر لایەنێك ئەنجامی دابێت.ئەم مرۆڤە هەر تۆمەتیكیشی درابیتە پال دەكری بەبەلگە ریگای یاسایی لێبگیرێتە بەر وەك رێگایەكی شارستانی.پێچەوانەكەی دەبێتە دروستكردنی رق وكینەی هاولاتیان ورۆشنبیران و رۆژنامەنوسان...\nد. سالار باسیره: (دیداری گۆڤاری دەنگ لەگەل د.سالار باسیرە) سیستەمی زانكۆكان رەنگدانەوەی خودی سیستەمە سیاسییەكەی هەرێمە\nئافەرم ئەكادیمیست ویاساناسەكانی نێو ئەنجومەنی زانكۆ!! بەرپرسی باڵای حیزبی لەكۆلیجەكەمان بەقۆپییەوە لەوانەی دەستوردا گرت و راسبمان كرد كەچی دوای هەفتەیەك هەرچەندە دەشزانرا كرا بەئەندام پەرلەمان لەبەغدا دیارە بۆ ئەوە بووە دەستور بۆ عیراق دابنێت ئەگەر وەزیری خوێندنی باڵا تەنانەت ئەگەر شەمەندەفەرەكە بهێنێتە...\nد. سالار باسیره: دەسەلاتی كوردی سەركەوتو نەبوو، که ئەنفال (جینۆساید) بكاتە چەكێكی سیاسی بۆ ئاسایشی نەتەوەیی\n(د.سالار باسیرە) (پسپۆر لەبواری زانستە سیاسیەكاندا) ئەنفال كارەساتێكی سروشتی نەبوو ئەنفال كارەساتێكی سروشتی نەبوو.بوومە لەرزەو بوركان ونەخۆشی تاعون ولافاو وئاگر نەبوو،بەلكو بەری سیاسەتی قركردنی دەیان هەزار مرۆڤی كورد بوو لەسەر خاكی خۆی لە لایەن كۆمەلێك درندەی بەناو مرۆڤەوە بەئەنجام گەیەندرا.لەكاتی وتووێژكردنم...\nد. سالار باسیره: پرۆژەی ئاسایشی نەتەوەیی هەرێمی كوردستان (National Security Agency)\nد.سالار باسیرە (پسپۆر لەبواری زانستە سیاسیەكاندا) [email protected] ئاسایش گەورەترین دوژمنی ئەو بونەوەرانەیە كە بەلەنێوچوون مەحكومن (شێكسپیر)پێشەكی:ئاسایشی نەتەوەیی بۆ كورد لەسەرجەم بەشەكانی كوردستان لەلایەن ئەو دەولەتانەوە ئاسایی دەبێت بگیریتەبەر كە كورد تێیدا دەژی. شیوازی پاراستنی ئەم ئاسایشە لەلایەن...\nد. سالار باسیره: بروانامەی ساختە لە هەرێمی كوردستان دا\nبروانامەی ساختە بروانامەی ساختە دیاردەیەكی نوێ نییە لە جیهاندا بەلام بەزۆری لەو ولاتانەدا بەرچاو دەكەون كەبارودۆخی جەنگ یان پشێوی گەندەلی و بێ یاسایی بەرقەرارە. عێراق وهەرێمی كوردستان یەكیكە لەو ولاتانەی كەئەم دیاردەیەی بەخۆیەوە بینیوەو باسەكەشم بۆ ئیرەیە.بروانامەی ساختە لەهەریمی كوردستاندا بەتەنیا ئەوانەی...


NRT TV | عێراق | ئەمریکا بەشێکی دیکە لە هێزەکانی لە عێراق دەکشێنێتەوە\nقاسم ئەعرەجی راوێژكاری ئاسایشی نیشتمانی عێراق رایگەیاند، ئەمەریكا بەڵێنی كشانەوەی ژمارەیەكی بەرچاوی سەربازەكانی لە عێراق داوە و لە میانی دیالۆگی ستراتیژی نێوان عێراق و ئەمەریكاشدا باسی ئەو پێشكەوتنەكراوە كە هێزەكانیان لە شەڕی دژی 'تیرۆر'دا خۆیان بەدەستیانهێناوە.\nقاسم ئەعرەجی باسی لەوەشکردووە، "لەسەر ئەوە رێككەوتین هێزە ئەمنییەكانمان ئەركی شەڕی دژی داعش لە دەست خۆیاندا بێت و هەردوولا لەسەر ئەوە رێككەوتوون كە هیچ بنكەیەكی بیانی لە عێراقدا نەمێنێت."\nهاوکات، لە راگەیەنراوی هاوبەشی ئەمریکا و عێراق لەبارەی گەڕی سێیەمی دیالۆگی ستراتیژیی نێوانیان، وتوویانە، هەردوولا جەختیان لە پەیوەندییە دووقۆڵییە بەهێزەکانی نێوانیان کردووەتەوە.\nئاماژە بەوەشکراوە، شاندی هەردوولا بوارەکانی ئاسایش و روبەڕوبوونەوەی تیرۆر و بواری ئابوری و وزە و ژینگە و پرسە سیاسییەکان و پەیوەندییە دوو قۆڵییەکانیان تاوتوێ کردووە.\nدوێنێ چوارشەممە، گەڕی سێیەمی گفتوگۆی ستراتیجی نێوان عێراق و ئەمریکا لە رێگەی ڤیدیۆکۆنفرانسەوە بەڕێوەچوو، هاوکات، دۆسییەکانی ئەمنی و روبەڕوبوونەوەی تیرۆر، ئابوری و وزە، بابەتە سیاسییەکان و هاریکاری لە بوارەکانی پەروەردە و کەلتور لە دۆسییە سەرەکییەکانی ناو گفتوگۆکان بوون.\nکەمئەندامان لەهەولێر گردبوونەوە


ڕوونكردنه‌وه‌یه‌ك له‌سه‌ر پاره‌ی كاره‌بای مۆلیده ئه‌هلییه‌كان\n2018-10-07 [06:25 AM]\nله‌ڕوونكردنه‌وه‌یه‌كدا، به‌ڕێوه‌به‌رایه‌تى گشتى كاره‌بای سلێمانى ڕایده‌گه‌ێنێت ، ئاماژه به لێدوانێكى به‌ڕێوه‌به‌رى كۆنترۆڵى كاره‌باى هه‌رێم كه ئاماژه‌ى به‌وه كردوه، تێكڕاى بوونى كاره‌با له پارێزگاى سلێمانى له مانگى ئه‌یلول (9) رۆژانه 15 سه‌عات بووه، بۆ هه‌موولایه‌كى رون ده‌كه‌ینه‌وه كه هه‌ژماركردنى كاره‌با موه‌لیده بۆ مانگى 9 به‌م شێوه‌یه بووه.\n1- خوێندنه‌وه‌ى مانگى پێشوو (ئاب) تا 25/8/2018 بووه، له 26/8/ تا 31/8/2018 له‌گه‌ڵ مانكى 9 هه‌ژماركراوه كه موه‌لیده ئه‌هلییه‌كان 103 سه‌عات كاریان كردوه.\n2- بۆ مانگى 1/9/2018 بۆ 27/9/2018 كه خۆێندنه‌وه‌ى پێوه‌ره‌كانى كاره‌باى موه‌لیده كراوه رۆژانه‌ى به‌تێكڕایی 9 كاتژمێركاریان كردوه، كه 15 كاتژمێر كاره‌باى نیشتمانى هه‌بووه به‌گشتى ده‌كاته 234 گاتژمێر كاركردنى موه‌لیده ئه‌هلییه‌كان.\n3- هه‌ژماركردنى حه‌وت رۆژى مانگى (8) ئاب، له‌گه‌ڵ 26 رۆژى مانگى نۆ،ده‌كاته 33 رۆژ واته هه‌ژماركردنى كاره‌باى موه‌لیده‌ى مانگى (9) ئه‌یلول، (7) رۆژى مانگى هه‌شت و 26 رۆژى مانگى نۆیه. به‌وشێوه‌یه 4 رۆژى مانگى نۆ له‌گه‌ڵ مانگى 10 هه‌ژمار ده‌كرێت.\n4- هه‌موو موه‌لیده پێوه‌رێكى تایبه‌تى بۆ دانراوه كه كاتژمێره‌كانى كاركردنى حساب ده‌كات، هه‌ركاتێك موه‌لید بشكێیت یان له هه‌ڵكردن دوابكه‌وێت، بۆى هه‌ژمارناكرێت. بۆیە بەپێی رونکردنەوەی سەرەوە لەمانگی ئەیلولدا (۳۳) رۆژ هەژمارکراوە کە دەکەتە زیاتر لە ۳۳۰ کاتژمێر کارکردن.


گه‌رم و گوڕیی ئه‌م دۆسێیه له کاتێکدایه پێشمه‌رگه له به‌ره‌کانی شه‌ڕی دژی تێرۆریستانی ده‌وڵه‌تی ئیسلامی خوێنیان ده‌ڕێژرێت به ئه‌ندازه‌یه‌ک هه‌ندێک له شیکه‌ره‌وه‌ی سه‌ربازی ده‌ڵێن نه‌بوون یان ئه‌و که‌موکوڕیه‌کانه‌ی له ستراتیژیه‌تی شه‌ڕدا هه‌ن یه‌کێکه له هۆکاره‌کانی زیانه گیانیه‌کان که زانیاری جیاواز هه‌ن له‌سه‌ری.\nچۆن ده‌توانرێت له‌م شه‌ڕه‌ی کورد له‌گه‌ڵ تێرۆریستاندا سه‌رکه‌وتن به‌ده‌ست بهێنرێت؟\nبابه‌کر دڕه‌یی، نوسه‌ر و لێکۆڵه‌ر\nعه‌زیز ڕه‌ئوف، نوسه‌ر و لێکۆڵه‌ر\nچ جۆره ستراتیژیه‌تێک ده‌بێته مایه‌ی متمانه تا جارێکی تر شکسته‌کانی شنگال و گوێر و جه‌له‌ولا و شوێنه‌کانی تریش دووباره نه‌بنه‌وه؟\nئه‌وه‌ی له شه‌ڕدا ئاساییه شکست یان شکانی هێزه، به‌ڵام ئه‌وه‌ی جێی سه‌رنجه و پێویسته جه‌ختی لێبکرێته‌وه ئه‌وه‌یه، بۆ که‌س نابێته خاوه‌نی ئه‌و شکسته له ده‌مێکدا وه‌ک ده‌گوترێت سه‌رکه‌وتن ژماره‌یه‌کی زۆر باوکی بۆ دروست ده‌بێت.\nله هه‌مان ده‌میشدا ژماره‌یه‌کی زۆری زیانی گیانی له هه‌ر شه‌ڕێکدا بێت پێویستی به پێداچوونه‌وه‌یه‌کی ورد هه‌یه له چۆنیه‌تی داڕشتنی نه‌خشه و پلانه‌کاندا بۆ شه‌ڕ، که به‌شێکی گرنگه له ستراتیژیه‌تێکی تۆکمه‌دا.


بەرپرسی لقی دووی لێکۆڵینەوەی دادگای ئینقلابی شاری سنە لەگەڵ ئازادکردنی زارا محەممەدی دژایەتی کرد\n10:51 - 6 خەزەڵوەر 2719\nئاژانسی کوردپا: بەرپرسی لقی دووی لێکۆڵینەوەی دادگای ئینقلابی شاری سنە، لە وەرگرتنی بارمتە بۆ ئازادکردنی کاتیی ئەندامێکی دەسبەسەرکراوی ئەنجومەنی فەرهەنگی ـ کۆمەڵایەتیی "نۆژین" خۆی بوارد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، دادوەر "شاهگڵدی" بەرپرسی لقی دووی لێکۆڵینەوەی دادگای ئینقلابی شاری سنە لەگەڵ ئازادی کاتیی "زارا محەممەدی" مامۆستای زمانی کوردی و ئەندامی ئەنجومەنی فەرهەنگی ـ کۆمەڵایەتیی "نۆژین" دژایەتی کرد.\nبە وتەی سەرچاوەیەکی ئاگادار، بۆ ئازادکردنی "زارا محەممەدی" بارمتەی ٧٠٠ میلیۆن تمەنییان داوا کردبوو و بنەماڵەی محەممەدی ئەو بارمتە دیاری کراوەیان دابین کردبوو، بەڵام بەرپرسی لقی دووی لێکۆڵینەوەی دادگای ئینقلابی شاری سنە، لە وەرگرتنی ئەو بارمتەیە خۆی دەبوێرێ.\nئەو سەرچاوەیە هەروەها ئەوەشی خستەڕوو کە لێکۆڵینەوەکانی "زارا محەممەدی" تەواو بووە و هەتا ئێستا کۆبوونەوەی دادگاییکردنی ناوبراو بەڕێوە نەچووە.\nماڵپەڕەکانی نزیک لە ناوەندە ئەمنییەتییەکانی حکوومەتی ئێران، تۆمەتی "ئەندامییەتیی یەکێک لە حیزبە کوردییەکانی دژبەری حکوومەتی ئێران"یان داوەتە پاڵ "زارا محەممەدی"، بەڵام بە وتەی پارێزەرەکانی ناوبراو، لە دۆسییەی "زارا محەممەدی"دا هیچ هۆکارێک یان بەڵگەیەک کە بتوانێ ئەو تۆمەتە پشتڕاست بکاتەوە بوونی نییە.\n"زارا محەممەدی"، ڕۆژی پێنجشەممە، ٢ی جۆزەردان، لەگەڵ دوو چالاکی مەدەنیی کورد بە ناوەکانی "ئیدریس مێنبەری و ڕێبوار مێنبەری"، خەڵکی شاری سنە، لە لایەن هێزە ئیتلاعاتییەکانەوە دەسبەسەر کران.


نەست پێش فرۆید و دوای فرۆید – سه‌رده‌م\nكاتێ چەمێك لە ساتەوەختێكی مێژویی دیاریكراودا و لەكایەیەكی تایبەتدا، دێتەئارا، ئەوا لە ناكاو یان كتوپڕ نایەتە ئارا. بەڵكو پێشتر وردە وردە كاری بۆ كراوە. بە مانایەكی تر، دەتوانین بڵێین چەمك شتێك نییە وەك وەحی، بەخێرایی بپەڕێتە ناو عەقڵ و مێشكی كەسی بلیمەت و ئەویش دەستبەجێ دایڕێژێت و رێكیبخات و بیهێنێتە ئاراوە. بگرە چەمك بەچەندین قۆناغی مێژوییدا تێدەپەڕێت، پاشان دێتە ئاراوەو دروست دەبێت، بە جۆرێك كۆمەڵێ ڕەگوڕیشە و بنەچەی پێشتر رێگایان بۆ خۆشكردووەو لە هێنانە ئارای و دروستكردنیدا یارمەتیان داوە. با ڕوونتر قسە بكەین و بڵێین هەمو چەمكێك، بوونەوەرێكی مێژوییە، ئەمە لەلایەك.\nبۆ ئەوەی قسەكانمان، وەك قسەیەكی گشتی نەبێت و هەر لە چوارچێوەی قسەدا نەمێنێتەوە، هەروەها بۆ تێگەیشتنێكی وردتر لە جووڵەی چەمك و گەڕان و گواستنەوەكانی، نموونەی چەمكێك وەردەگرین، ئەویش بریتییە لە چەمكی “نەست” كە لە سەدەی بیستەمدا، فیكری مۆدێرنی بەخۆیەوە سەرقاڵ كردبوو. بۆ ئەمەش پشت بە توێژینەوەیەك دەبەستین بەناونیشانی (چەمكی نەست و جووڵەو گواستنەوەكانی لە فیكری مۆدێرندا)، توێژینەوەكە لەلایەن د. عبدالرزاق الداوی نووسراوەو بەشێكە لە كتێبێكی بە ناونیشانی (گفتوگۆی فەلسەفە و زانستی ئەخلاق)، لە بڵاوكراوەكانی دەزگای (المدارس) لە (دار البیچا‌و)، 2004.\nیاخود دەكرێ بڵێین هربات، دوو ئاراستەی بۆ ململانێ دەرونییەكان دیاریكردووە: ئاراستەیەك بەرەو ئاستی هەست بەرزدەبێتەوە، ئاراستەیەكیش بەرەو ئاستی نەست نزمدەبێتەوە. كەواتە دەتوانین قسە لەسەر (هەستێكی جێگیر) بكەین ئەگەر هاتوو هەست لە دۆخێكی ڕوون و ئاشكراو تایبەتدا بوو. هەروەها بە پێچەوانەوە، دەتوانین قسە لەسەر نەستێكی جێگیر بكەین، ئەگەر هاتوو نەست لە دۆخێكی كپكراودا بێت یان لە دۆخێكی چەپاندندا بێت، واتە لە دۆخێكی ئاڵۆزدا بێت. ئەوەی كەمەكێك شارەزایی لە هەندێ بیروڕایی فرۆید دا هەبێت، بۆی دەردەكەوێت هربات چەند پێش ئەو، قسەی لەو چەمكانە كردووەو؛ چەند پێش ئەو بەشداربووە لە هێنانەئارای گرنگترین چەمكەكانی پرۆژەی فرۆیدی، مەبەستمان هەردوو چەمكی نەست و چەپاندن-ە.\nلە ڕاستیدا ئەوە تەنها هربات نییە كە یەكەمین سەرەتاكانی بیرۆكەی نەستی لا گەڵاڵە بووە. بگرە ئەم بیرۆكەیە، لای زۆرێك لە فەیلەسوفان دەدۆزینەوە، بەتایبەت ئەو فەیلەسوفانەی باوەڕیان بەوە بوو هێزێكی نەستی هەیە جیهان دەجووڵێنێت. لەوانە (فریدریك هیگڵ 1770- 1831) خاوەنی بیرۆكەی (ڕەها- المگلق) وەك ڕۆحی بزوێنەری مێژوو. هەروەها (شۆپنهاور 1788-1860) خاوەنی بیرۆكەی (ئیرادە) وەك هێزێكی نادیارو سەختگیرو نا ماقوڵ كە بریتییە لە پرنسیپی بوون. هەروەها (هارتمان 1842- 1906)، بە كتێبەكەی (فەلسەفەی نەست) كە تێیدا نەست دەكات بە رۆحێكی گەردونی و بەناو هەموو شتێكدا گوزەر دەكات. لێرەدا با لەسەر شۆپنهاوەر بووەستین، چونكە فرۆید دان بەوەدا دەنێت كاریگەری ئەوی لەسەر بووە.\nسەرچاوە: محسن المحمدی، الشرق الاوسط، ژمارە 14002، 30 ئازاری 2017


له نامه‌یه‌كی 10 سه‌ركرده‌ی كۆنی یه‌كێتیدا:\nتا ئێستاش پارتی شانازی به 31ی ئابه‌وه ده‌كات\nستانده‌ر: تایبه‌تدوای ئه‌وه‌ی له ڕاگه‌یاندنه‌كانی پارتیه‌وه هێرشێكی ڕاسته‌وخۆ كرایه سه‌ر سلێمانی و یه‌كێتی و لایه‌نگرێكی پارتیش له كه‌ناڵی زاگرۆس ڕاشكاوانه باسی به 31 ئاب كردوو به مێژوویه‌كی گرنگی بۆ هه‌ولێر وه‌سف كرد. 10 سه‌ركرده‌ی كۆنی یه‌كێتی وه‌كو ده‌ربڕینی نیگه‌رانی و بێزاری خۆیان نامه‌یه‌كیان ئاڕاسته‌ی مام جه‌لال كردووه‌و داوای هه‌ڵوه‌شاندنه‌وه‌ی ڕێككه‌وتنامه‌ی ستراتیجی نێوان یه‌كێتی و پارتیش ده‌كه‌ن.له نامه‌كه‌دا هاتووه كه‌وا تاكو ئێستاش پارتی شانازی به‌مێژووی شه‌ڕی براكوژی و 31 ئابه‌وه ده‌كات ئه‌وه‌ش سوكایه‌تیه‌كی گه‌وره‌یه به یه‌كێتی ده‌كرێت. هه‌ر له‌و نامه‌یه‌دا ئه‌و سه‌ركردانه پێیانوایه ڕێككه‌وتننامه‌ی نێوان یه‌كێتی و پارتی مفعولی نه‌ماوه بۆیه واباشه هه‌ڵبوه‌شێته‌وه.ئه‌و سه‌ركردانه‌ش پێیانوایه یه‌كێتی به‌هۆی پارتیه‌وه زه‌ره‌رێكی گه‌وره‌ی به‌ركه‌وتووه‌و ئه‌و كێشانه‌ی 17ی شوبات و دوای 17ی شوباتیش پارتی لێیان به‌رپرسه به‌ڵام هه‌ر ئه‌و كێشانه‌ش گرفتی بۆ یه‌كێتی دروست كردووه‌و له جه‌ماوه‌ر دووری خستۆته‌وه. (4386) جار خوێندراوه‌ته‌وه chawder\nپیاوم ئه‌وێ بزانی اتفاقی ستراتیجی بیجگه له دووخاڵی دزینی هه‌موو سه‌روه‌تو سامانی كوردستان به‌شه‌ریكی ودابه‌شكردنی ده‌سه‌لات له نیوان هه‌ردوو خیزانی تاله‌بانی وبارزانیدا چ خالیكی تری تیایه ....!؟ نییه برا ئه‌وه هه‌موو اتفاقه‌كه‌یه وته‌واو هه‌ر كه‌سیك له ئه‌ندامانی ئه‌و دوو حیزبه قسه بكات دژی ئه‌و مه‌سه‌له‌یه ده‌بی بكوژریت.....بڕۆن خوا جه‌زاتان باته‌وه.\tnvar\nمام جلال بةكاك كؤسرةتى ووت باشةتؤيةكيتى يان كؤرانى كاك كؤسرةت وتى باشةتؤيةكيتى يان بارتى\tسه يوان بيره ميرد\nتاله بانى له سه رةتاى شةستةكانةوةكوى كةنجانى كوردى بركرددزىبنةمالةى بارزانى واتةلةوميزووةكةنجىكوردى بةكوشتداوةهاوكيشةكة ى يةكسان كردبةاتفاقييةى استراتيجى بى دانانى بةهاونرخ بوخوينى ئةوكةنجانة ئيمةنامانةويت بارتى بسريتةوة بةلكوسةنكوبةهاى خوىبودابنى نةك هه مووكوردوستان بيقةيدوشةرت تةسليم بكات ئةوةى لةيةمةن ئيستارو\tجبار\nکاک فتاح تو وادیاره که‌م بینای ، کاکه گیان بزانه بابه‌ته‌که با‌سی چی ئه‌کا، ئاخر پارتی شانازی به 31 ئابه‌وه بکا چون کوردستان ئه‌بی به یه‌ک پارچه، یان دلت نایی به خراپه باسی ئه‌م حیزبه نازداره بکه‌ی\tسرود صاحب قران\nئيمه ى هاولاتى هه مان دواكارى ئه وسه ركرده به ريزانه مان هه يه يه كيتى ئه كه ربه ته نا زولى بزانى باشتره كوى لهة كوران و كومه ل و يه ككرتوبكريت باشتره له بارتى جونكه بارتى هه مان سياسه تى جوله كه ى هه يه كه ئيشى بيت نه ما ده تسوتينى وه ئه م كيشه و شه رانه ى به كوران و كومه ل و يه ككرتو ده فروشيت روزيك به ره و رووى يه كيتيش ده بيته وه بو يه دواكارم كه يه يه كيتى دهست له بارتى به ردات بيش ئه وه ى بارتى ده ستى يه كيتى به ردات وه شتيكى واى به ده سته وه يه وه ئوبو زسيون زور به عه قليكى زيره كه وه مامه له له كه ل هه ولير ده كه ن دلنيابن له به ردروست بونى شه رى برا كوزى به رامبه ر بارتى نا بيته وه ئه كينا هه مو مان ده زانينن خه لكى هه ولير له كه ل بارتى نين مانه وه به هيزو زه بر كورترين كات ئه و هيزه له ناو ده بات له كه ريزم بو هه موان saman\nهةر ئةو ريَكةوتنة بوو ئةو هةموو طةندةلَيةى دروست كردو واى كرد ثارتيش خؤى بكاتة ثالَةوانى ساحةى كوردستان و يةكيَتيش تاديَت تةنازول دةكات.\tbaran soran\nbaraste har yacheteke dll soz bet abet kar bkat bo halwashandnawae rekawtn namae strateje baw rekawtna pare hamw shta nashrenakane xoi parda posh krdwa............\tهه‌ولێریه‌ک\nمن ئه ڵێم نه‌ک ۱۰سه رکرده‌ی کۆنی یه‌کێتی به‌ڵکو هه‌موو سه‌رکرده‌ی دنیا داوا له جه‌لال تاڵه‌بانی بکات واز له پارتی ناهێنێت\nهةموو نزيك بونة وه يه كى يةكيتى لة بارتى دووركةوتنةوةية لة جةماوةرةكةى بةداخةوة مامة ئيمةى كرد بة بارتي دةرةجة 2\tابوبكر\nئه و ئه ندامى مه كته بى سياسى وسه ركردايه تى كه ئيستا ماون له يه كيتيدا ناتوانن تازه هيج هه نكاويكى دز به وريكه وتنه بده ن له به ر دوو هوى سه ره كى كه ئه وانيش به يوه ستن به يه كه وه يه كه ميان بشتيكيرى ته واوى خه لكيان له ده ست داوه و دوه ميشيان هه رهه نكاويكى له وشيوه يه مه ترسيه بوته واوى به رزه وه نديه كانيان كه خوى ئه بينيته وه له وهه موسامان و سه روه ته ى به هوى تاله بانيه وه ده ستيان كه وتوه ....\tباوكى محمد\nبه راستى بؤجونه كانيان زؤرجوانه ئه و10 سه ركطرده به ريزه هيوا دارم هه لويستيكى يه كيه تيانه بنوينن جاوه روانى مام جلال نه كه ن\nnak har puk hamo kurdistan lanaw bchi talabani boe grng niya grng awaya kurseya shkawakay baxda bo aw bet wa barzani la razi bet\tsirwan\nbale mnish alem , waya , party sukayat ba yakety akan , boya alem u bangawazek bo sarkrda yaketya ba sharafakn , k chy tr qsa la party qbul nanakn , chunka gal nafrat lawanish akat\tسةردار\nباشة من برسياريك لة ستاندةر دةكةم بةو بئيةى زؤر دزى ريككةوتنى ستراتيزى بارتى و يةكيتين!!! كاميان باشترة, ريككةوتنى ستراتيزى و ئاشتى يان شةرى ناوخؤ؟؟\tمشه‌خت دهوکی\nتشته‌ک لده‌ف جه‌لال تاله‌بانی گرنگ نینه ژبلی کو سه‌روک ژی رازی بیت هه‌ر تشته‌کی بسه‌ر (ی.ن.ک ) بیت بو وی خه‌م نینه\tنا مو\nئه وسه ركردانه 100/100بوجونه كانيان راسته ئه كه رهه لوه شيته وه كوردو يه كيتي سودمه ند ئه بي به لام هه لناوه شيته وه زيكاف\nريكه وتنى ستراتيجى هويه كى سه ره كى لاواز بوونى يه كيتى\nبووهه روه ها دووركه وتنه وه ى جه ماوه ر بوو له ينك و ئابروو تكاندى يه كيتى به هوى ئه و ته نازولانه ى كه يه كيتى كردى بو بارتى,هه روه ها يه كيتى توشى زيانيكى\nزور بوو به هوى بارتيه وه.بارتى ئه مانه هه موو وه ك\nتوله يه ك له قه له م ئه ده ن له دزى تاله بانى ئيستاش\nهه ر وه كو 66 مامه له له كه ل تاله بانى ئه كه ن. فتاح\nخوزكه هه ول ده درابويه ك بارجه يي كوردستان ؟\tسه‌رنج و تێبینیت بنێره


2021-10-14 22:26 73 جار بینراوە کۆمێنت\nله‌ماوه‌ی رابردوودا جارێكی دیكه سووچی روسیا هاته‌وه ناو ناوانه‌وه، ئه‌ویش له‌به‌ر ئه‌وه‌ی هه‌ریه‌كه له ڤلادیمێر پوتن سه‌رۆكی روسیاو ره‌جه‌ب ته‌یب ئه‌ردۆگان له‌وێ كۆبوونه‌وه، كۆبوونه‌وه‌كه‌ش هاوكات بوو له‌گه‌ڵ جموجۆڵ و هه‌را نانه‌وه‌ی روسیا له‌مه‌ڕ ئیدلب، له‌به‌رامبه‌ردا توركیا هه‌ڵوێستی دژبه‌یه‌كی هه‌بوو له په‌یوه‌ندیدا له‌گه‌ڵ مۆسكۆ، چاودێرانیش پێیان وایه ئه‌م دیداره ئاساییه‌و وه‌ك دیداره‌كانی پێشوو سه‌باره‌ت به سوریا تێده‌په‌ڕێ، له‌به‌ر ئه‌وه‌ی روسیاو توركیا به قووڵی له‌م دۆسێیه‌وه گلاون و ناچارن ناوبه‌ناو راوێژو هه‌ماهه‌نگی بكه‌ن، مۆسكۆش هه‌ر ئه‌مه‌ی به وه‌فدی كوردی وتبوو، كه له چه‌ند هه‌فته‌ی پێشوودا سه‌ردانی مۆسكۆی كردبوو.\nره‌نگه ویستێكی سیاسیش هه‌بێت له‌لایه‌ن روسیاو توركیاوه بۆ گه‌یشتن به رێكه‌وتنێكی سه‌ره‌تایی له‌باره‌ی ئیدلبه‌وه، له‌گه‌ڵ ئه‌وه‌شدا كرده‌وه‌ی تیرۆریستی له‌و ناوچانه هه‌ر به‌رده‌وامه، له‌به‌ر ئه‌وه‌ی هه‌ر شوێنێك توركیای لێ بێت، ئارامی به‌خۆیه‌وه نابینێت، ئه‌وه‌ی له‌سه‌ر ئه‌رزی واقیعیش ده‌گوزه‌رێ، ئه‌وه‌یه كه فڕۆكه جه‌نگییه‌كانی روسیا نزیكه‌ی مانگێكه له ئیدلب و عه‌فرینیش هه‌موو ئه‌و گروپه چه‌كدارانه‌یان كردۆته ئامانج كه سه‌ر به توركیا، پێده‌چێ ئه‌و هێرشانه په‌یامی روسیا بن بۆ دروست كردنی فشار له‌سه‌ر توركیا به‌ر له دیداره‌كه‌ی پوتن و ئه‌ردۆگان.\nهه‌میشه له كۆبوونه‌وه‌كانی سووچیدا ده‌رده‌كه‌وێ كه هیچ بڕیارێكی سوریای تێدا نییه، ئه‌گه‌رچی كۆبوونه‌وه‌كه تایبه‌تیشه به سوریا، له‌به‌ر ئه‌وه‌ی رژێمی سوریا هیچ بڕیارێك نادات تا روسیاو ئێران رازی نه‌بن، هه‌روه‌ها ئۆپۆزسیۆنی سوریاش هیچ بڕیارێك نادات تا توركیا رازی نه‌بێت، به‌رده‌وامیش ناوچه جوگرافییه‌كان سه‌وداو مامه‌ڵه‌یان پێوه ده‌كرێت، هه‌ریه‌كه له به‌رژه‌وه‌ندی خۆی سه‌ودای ده‌كات و سوریا هیچ ده‌سه‌ڵاتێكی تیایدا هه‌بێت، له‌به‌ر ئه‌وه ده‌بینین به شێوه‌یه‌كی گشتی سوریا كراوه به دوو له‌ته‌وه، كه‌رتی خۆئاوای فورات و خۆرهه‌ڵاتی فورات، جگه له‌و دابه‌شكردنه رادیكاڵیانه‌ی له‌لایه‌ن گروپه چه‌كداره‌كانه‌وه بۆ شاره داگیركراوه‌كان كراوه.\nوه‌ك ئاماده‌كارییه‌ك بۆ كۆبوونه‌وه‌كه‌ی سووچی، پێشتر دوو دیداری گرنگی سیاسی و سه‌ربازی له نێوان ئه‌مریكاو روسیادا كرا، دیداری یه‌كه‌میان له نێوان جۆ بایدن سه‌رۆكی ئه‌مریكاو ڤلادیمێر پوتندا بوو، كه له ژنێڤ به‌ڕێوه چوو، دووه‌میان له نێوان ڤالیری گراسیمۆڤ سه‌رۆكی ئه‌ركانی سوپای روسیاو مارك میلی سه‌رۆكی ئه‌ركانی سوپای ئه‌مریكادا له نزیك هلسنكی به‌ڕێوه چوو.\nبه گوێره‌ی دیپلۆماسی پێده‌چێ روسیا له‌و دیداره‌دا سه‌ركۆنه‌ی ئه‌مریكای كردبێ له‌سه‌ر ئه‌وه‌ی له هیچ بڕگه‌یه‌كی یاسای قه‌یسه‌ر خۆش نه‌بووه‌و فشاره‌كانی سه‌ر ئه‌سه‌دی كه‌م نه‌كردۆته‌وه، ئه‌مریكاش نه‌ك هیچ نه‌رمییه‌كی نه‌نواندووه سه‌باره‌ت به‌و بابه‌ته، به‌ڵكو جه‌ختیشی له‌سه‌ر ئه‌وه كردۆته‌وه كه ده‌بێ فشاری زیاتر بخرێته سه‌ر دیمه‌شق بۆ ئه‌وه‌ی رازی بێت یارمه‌تییه مرۆییه‌كان به‌بێ قۆرغكاریی بگاته هه‌موو ناوچه‌كانی سوریا، هه‌روه‌ها بۆ ئه‌وه‌ی رازی بێت به‌وه‌ی پرۆسه‌ی سیاسی و لیژنه‌ی ده‌ستووریی جووڵه‌ی تێ بكه‌وێت و ئاگربه‌ستی سه‌رتاسه‌ری رابگه‌یه‌نرێت و پرۆسه سه‌ربازییه‌كان رابگیرێن، هه‌روه‌ها ئه‌وه‌ش قبووڵ بكات گۆڕانكاریی رووی داوه‌و نابێ هه‌ر پێداگریی بكات له‌سه‌ر ده‌سه‌ڵاتی تاكڕه‌وی و ده‌بێ باوه‌ڕی به به‌شداریی سیاسی هه‌بێت، ره‌نگه ئه‌مریكا به‌م قسانه‌ی مه‌به‌ستی په‌ژراندنی پڕۆژه‌ی ئیداره‌ی خۆجێیی كورد بێت له‌لایه‌ن ئه‌سه‌ده‌وه.\nئه‌وه‌ی كه هه‌ر له سه‌ره‌تاوه روون بوو، به‌ر له كۆبوونه‌وه‌كه‌ی سووچی، ئه‌وه‌یه كه روسیا به نیاز بوو شتێكی پێ بێت و له‌سه‌ر مێزی گفتوگۆكه بیخاته روو، به‌ڵام بۆچوونێكیش هه‌بوو پێی وابوو كه روسیا هه‌ر له بنه‌ڕه‌ته‌وه نایه‌وێ پرۆسه‌ی سیاسی له سوریا جووڵه‌ی تێ بكه‌وێت. گیێر پیدرسۆن نێردراوی نێوده‌وڵه‌تی له‌گه‌ڵ هه‌ندێك لایه‌نی دیكه گرویان له‌سه‌ر ئه‌وه كردبوو كه ئه‌مریكاو روسیا ده‌گه‌نه لێكگه‌یشتنێك، كه یارمه‌تیده‌ر ده‌بێت بۆ لێك نزیكبوونه‌وه‌ی هه‌نگاو به هه‌نگاو سه‌باره‌ت به سوریا.\nهه‌ندێك له چاودێرانیش له‌و باوه‌ڕه‌دان پوتن له دیداره‌كه‌ی ئه‌م دواییه‌یدا داوای له ئه‌سه‌د كردووه جووڵه‌یه‌ك بخاته پرۆسه‌ی سیاسی و لیژنه‌ی ده‌سووره‌وه به پێی بڕیاری 2254، ئه‌ویش دوای كرانه‌وه‌ی وڵاته عه‌ره‌بییه‌كان به رووی دیمه‌شقدا له رێگه‌ی نه‌ته‌وه یه‌كگرتووه‌كان و هه‌روه‌ها له سنووریشه‌وه له رێگه‌ی ئوردنه‌وه، به‌ڵام ئه‌وه‌ی كه ئاشكرایه ئه‌وه‌یه كه لیژنه‌ی ده‌ستووری ناتوانێ بگاته ئه‌نجام، هه‌تا شه‌ڕ به‌رده‌وام بێت و هه‌تا داگیركارییه‌كانی توركیاو بێده‌نگییه‌كانی كۆمه‌ڵی نێوده‌وڵه‌تی به‌رامبه‌ر ئه‌و داگیركارییانه له‌ئارادا بێت.\n2021-11-20 18:24 71 جار بینراوە


بۆ "ڕ" ێی قەڵەو نا! - قەڵەم\nبۆ "ڕ" ێی قەڵەو نا!\nلەم چەند ساڵەی دوواییدا لە رێنووسی کوردیدا دیاردەیەک سەری هەڵداوە کە تێیدا "ر" سەرەتای وشە بە "ڕ" دەنووسرێ، دیاردەیەک کە لەوە پێش زۆر باو نەبوو. واتە لەوە پێش ئەم "ڕ" سەرەتاییە بە "ر" دەنووسرا، بەلام "ڕ" دەخوێندرایەوە. ئەوانەی داکۆکی لەم شێوە دەکەن دەڵێن چونکە "ڕ" سەرەتای وشە قەڵەوە، کەواتە دەبێ لە کاتی نووسینیشدا قەڵەو بنووسرێ.\n"جۆرج بێرنارد شۆ" نووسەری بە ناوبانگی ئیرلەندی لە پێناوی سادەکردنی نووسینی ئینگلیزی دا پێشنیاری دا هەندێک دەستکاری لە ئەلف و بێی زمانی ئینگلیزیدا بکرێ. ئەم نووسەرە پێی وابوو ریفۆرمێکی لەم چەشنە دەتوانێ بەکارهێنانی ئەم زمانە لە کاتی نووسین دا بۆ نووسەر و خوێنەر ئاسانتر بکاتەوە. هەڵبەت هەرچەند ئەم پێشنیارانە قەت لە بەر چاو نەگیران، بەڵام سەرنجەکانی نیشانەی ئەوە بوون کە چەندە ئاسانکاری لە پیت و لە نووسینی وشەدا دەتوانێ خێرایی پەیوەندی بەکارهێنەر بباتە سەرەوە.\nلە زمانی کوردیش دا بێگومان وەک زمانەکانی تر، دووان و سەرنج لە بابەت پیتەکان دەتوانێ هەمیشە دەلاقەیەکی کراوە بێت بۆ گفتوگۆ. پیتی کوردی بە گوێرەی دۆخ دەکرێ هەم دەوڵەمەندتر بکرێ و هەم ئاسانکاریی زیاتریشی تیا ئەنجام بدرێ.\nلەم چەند ساڵەی دوواییدا لە رێنووسی کوردیدا دیاردەیەک سەری هەڵداوە کە تێیدا "ر" سەرەتای وشە بە "ڕ" دەنووسرێ، دیاردەیەک کە لەوە پێش زۆر باو نەبوو. واتە لەوە پێش ئەم "ڕ" سەرەتاییە بە "ر" دەنووسرا، بەلام "ڕ" دەخوێندرایەوە. ئەوانەی داکۆکی لەم شێوە دەکەن دەڵێن چونکە "ڕ" سەرەتای وشە قەڵەوە، کەواتە دەبێ لە کاتی نووسینیشدا قەڵەو بنووسرێ. واتە سەرنج و بۆچوونی ئەوان سەرنج و بۆچوونێکی پرنسیپ گەرایانەیە، شتێک کە لە دەنگدا وایە دەبێ لە نووسینیشدا هەر وابێ!\nبەڵام دەکرێ لە پەیوەندی لە گەڵ ئەم دیاردەیەدا سەرنج بدەینە چەند شتی دیکە:\nـ لە زمانی کوردیی سۆرانیدا هەمیشە "ڕ" ێی سەرەتای وشە، "ڕ" ێی قەڵەوە، واتە ئێمە وشەمان نیە کە سەرەتای بە "ر" ێی ناقەڵەو دەست پێ بکات، کەواتە گەر بە "ر" بنووسرێ، خوێنەری زمانی کوردی خۆبەخۆ بە "ڕ" ێی قەڵەو دەیخوێنێتەوە، یان باشترە بڵێین کە هەر ناکرێت "ر"ی سەرەتا بە ناسک و ناقەڵەو بخوێنیرێتەوە.\nـ لە باری جوانکاریی رواڵەتی نووسینەوە، "ڕ" ێی قەڵەو لە سەرەتای وشەدا جوانیی "ر" ی نیە و بە زیادبوونی حەوت لە ژێر ئەم پیتەدا فەزای نێوان پیتەکان چڕتر دەبێ و بەم پێیە ناشیرینتر، فەزای چۆڵی دەورووبەری پیتەکان یان فەزای نێوانیان وەک فەزای سەوزی نێوان بیناکان لە شارێکدایە،\nـ هەژاری شاعیر کاتی خۆی دەیگوت کە زمانی کوردی جێی گرت ئیتر دەبێ وەک زمانی عەرەبی و فارسی واز لە نووسینی سەر و ژێرەکانی بێنێت و خوێنەر بە بێ ئەوەی پێویستی بەمانە بێ، دەبێ بۆ خۆی چۆنیەتی خوێندنەوەی وشەکان ببینێتەوە،\nئیستا ئەوەی کە لە پەیوەندی لە گەڵ شێوازی نووسینی پیتی "ڕ" ێی قەڵەو لە سەرەتای وشەدا دەبینرێ، نە پەیڕەوی کردنی سەرنجی بێرنارد شۆیە لە بابەت ئاسانکاری پتر و نە رەچاوکردنی سەرنجی هەژاری شاعیرە لە پێناوی وشیارترکردنەوەی زیاتری زەینی خوێنەری کوردزمان یاخود خوێنەری شارەزا بە زمانی کوردی لە کاتی خوێندنەوەی دەق دا.\nپرسیار ئەوەیە ئەم ئاڵۆزکردنە و چڕکردنەوەی فەزای ناو پیتەکان و تەمبەڵکردنی زیاتری زەینی خوێنەر لە پێناوی چیدایە؟\nمطالعه بیشتر: ماڵاوا کۆردێرا


ئه‌ندامێكی ئه‌نجومه‌نی نوێنه‌ران میکانیزمى دامەزراندن لە فرۆکەخانەى کەرکوک ئاشکرا ده‌كات\nkurdiu 8 22/11/2020 - 16:41 هەواڵ/كوردستانی\nسەرۆکى بەرەى تورکمانى ، داوا دەکات ئەو هەلى کارەى کە لەفڕۆکەخانەى نێودەوڵەتى کەرکوکدا ڕەخساوە لەسەر بنەماى ڕێژەیى بێت بۆ گەنجانى دانەمەزراوى پێکهاتەکانى شارەکە.\nیەکشەممە 22ى تشرینى دووەمى 2020 ئەرشەد ساڵحى،سەرۆکى بەرەى تورکمانى و هاوكات ئه‌ندامی ئه‌نجوومه‌نی نوێنه‌رانی عێراقیشه لەڕاگەیەنراوێکدا کە وێنه‌یه‌كی ده‌ست كوردیو كه‌وتووه ڕایگەیاندووە، فڕۆکەخانەى کەرکوک دەرفەتى هەلێکى کارى بۆ ئەو گەنجە دەرچووانە ڕەخساندووە کە بەردەوام خۆپیشاندانیان دەکرد و ئەوەش سادەترین مافى ڕەواى خۆیانە، بەڵام دامەزراندنى پلە وەزیفییەکان لەو فڕۆکەخانەیە لەسەر بنەماى ویست و دەستوەردانى لایەنە سیاسیەکان پەسەند ناکەن.\nسەرۆکى بەرەى تورکمانى باسی له‌وه‌ش كردوه، لەگەڵ وەزارەتى گواستنەوەدا قسەیان لەبارەى ڕەچاوکردنى بارى نەتەوەییەوە لەپارێزگاى کەرکوک کردووە، هەروەها داوایانکردووە ئەو دامەزراندنە لەسەر بنەماى ڕێژەى 32% بۆ نەتەوەکانى شارەکە بێت.\nئەرشەد ساڵحى ئاماژه‌ی به‌وه‌ش كردوه، سەرجەم پێکهاتەکان زیانمەندبوون بەهۆى هەڵەى کابینە یەک لەدواى یەکەکانى عێراقەوە و بەتایبەت لەڕووى دابین کردنى هەلى کار بۆ دەرچووەکان و هەروەها چەند خزمەتگوزارییەکى ترەوە.\nهه‌روه‌ها ناوبراو ئەوەشى خستووەتەڕوو، پڕۆژەى ڕەخساندنى هەلى کار دەرفەتێک بۆ چینى گەنجانى دانەمەزراو دەڕخسێنێت، بۆیە داوا دەکەن ئەو پرۆسەیە لەسەر بنەماى بەرژەوەندى کەسى و حزبى بەرتەسەک بەڕێوەنەچێت.


ماکرۆن: تورکیا چیتر هاوکار نییە – کوردی – RojNews.News\nماکرۆن: تورکیا چیتر هاوکار نییە\n10/09/2020 - 2:19:22 pm\nئیمانوێل ماکرۆن سەرۆک کۆماری فەرەنسا ئاماژەی بەوەدا کە تورکیا چیتر لە ناوچەی دەریای ناوەڕاست هاوکار نییە و ڕایگەیاند: هەوڵدەدەین دژی دەوڵەتی تورک هەڵویستێکی هاوبەش نیشان بدەین.\nماکرۆن پێش کۆبوونەوەی حەوت وڵاتی ئەوروپی ناسراو بە گرووپی (MED 7) لە دوورگەی کورسیکای فەڕەنسا لە کۆنگرەیەکی ڕۆژنامەنووسی قسەیکرد و وتی: دەبێت قبوڵی بکەین کە تورکیا چیتر لە ناوچەی دەریای ناوەڕاست هاوکارمان نییە.\nماکرۆن ڕایگەیاند: تورکیا بە پێشلکردنی مافی یۆنان، ڕێککەوتنێکی قبوڵنەکراوی لەگەڵ حکومەتی هاوپەیمانی لیبیا (لە تارابلوس) واژۆکرد، تورکیا لە بازنەی ئابوری قوبرس کردەوەی قبوڵنەکراوی ئەنجامدا، هەروەها ئاژاوەگێڕی زۆر دەکات کە لە دەوڵەتێکی گەورە قبوڵناکرێت.\nسەرۆک کۆماری فەرەنسا ڕاشیگەیاند: پێویستە ئەوروپا هەڵویستی هەبێت، ئێمەی ئەوروپی، دژی گەل و نەتەوەی تورک نیین، بەڵام دژی حکومەتەکەی ئەردۆغانین، کە هەڵسوکەوتەکانی قبوڵکراو نیین، پێویستە هەڵویستێکی ئاشکرا و بەبڕیار نیشان بدەین، هێڵی سنووری ئێمە ئاشکرایە؛ ڕێز لە سەروەریی وڵاتانی ئەندامی یەکێتی ئەوروپا، ڕێز لە یاسا نێودەوڵەتییەکان و ئیدانەکردنی چالاکییە تاکڕەوانەکانی لایەنەکان، نیازمان ئەوەیە کە خۆمان لە ئاڵۆزییەکان دوور بگرین، بەڵام واتای لاوازیی ئێمە نییە، هێلی سووری ئێمەش ئەوەیە کە باسمکرد، ئێستا دەبێت تورکیا مەبەستی خۆی ئاشکرا بکات.\nماکرۆن ئاماژەشی بەوەدا کە لە کۆبوونەوەکەیاندا، دۆخەکە هەڵدەسەنگێنن و لەگەڵ ئەوەن کە دانوستانی ڕاستەقینە بەڕیوەبچێت، وتیشی: بەڵام بەو مەرجانەی دەستپێک کە ناگۆڕدرێن، ئێمە ئەمجۆرە دانۆستانێکمان بە دڵە.\nلە کۆتاییدا ماکرۆن وتی: لە ئاستی ئەوروپاشدا دەمەوێت ڕاشکاوانە بڵێم؛ پێویستە ئەوروپاش ببێتە خاوەن دەنگێکی ئاشکرا و یەکگرتوو.\nحەشدی شەعبی لەسەر سنوورەکانی عێراق و سوریا ئۆپەراسیۆنێکی دەستپێکرد\nهاوپەیمانییەکەی عەبادی دەربارەی هەرێم و بەغدا داوایەک ئاراستەی کازمی دەکات\nکۆتا شەوی ترامپ لە کۆشکی سپی\nئوستن: ئێران هەڕەشەیە لەدژی ئەمریکا و هاوپەیمانانی لە ناوچەکە\nکاندیدی وەزیری دەرەوەی ئەمریکا: تورکیا وەک هاوپەیمان هەڵسوکەوت ناکات\nپێش جێهێشتنی کۆشکی سپی ترامپ پەیامی ماڵئاوایی پێشکەش کرد


وازی لە خۆشەویستەکەی موهەنەد هێنا\nئەکتەری بەناوبانگی تورکی "ئەنجین ئۆزتوک" کە ناسراوە بە سوڵتان سەلیم، یەکێکە لە هاوشێوەکانی موهەنەد لە تورکیادا، وازی لە خۆشەویستەکەی "ئەدیل فورات" کە خۆشەویستی پێشووی موهەند بوو هێنا.\nلەماوەی ڕابردوودا هەواڵی پەیوەندی سۆزداری نێوان ئەنجین و خۆشەویستی پێشووی ئەکتەری ناوداری تورکیا "کیڤانچ" ناسراو بە موهەنەد میدیاکانی سەرقاڵکرد، بەوەی ئەدیل لە دژی هاوسەرگیریکردنی موهەنەد پەیوەندی لەگەڵ ئەنجین ئۆزتورک بەستووە، بەڵام لەدوای ماوەیەکی زۆر و لە ئێستادا هەواڵی جیابوونەوەیان بڵاوبۆتەوە و لە لێدوانێکدا بۆ ماڵپەڕەکانی تورکیا ئەدیل جەخت لە جیابوونەوەی خۆی و ئەنجین دەکات، بەڵام ئاماژە بەوەدەکات کە ئەنجین بۆ هەمیشە هاوڕێی دەبێت.\nبەگوێرەی هەواڵەکان هۆکاری جیابوونەوەی ئەنجین و ئەدیل دەگەڕێتەوە بۆ غیرەکردنی ئەدیل بەرامبەر ئەنجین لەکاتی ڕۆڵبینینی لە درامای کۆمەڵگای ڕۆشنبیر و شیکدا، بەردەوامی ناکۆکیان بەهۆی خانمە ئەکتەر هازار ئەرجتشلوی، کە ڕۆڵی سەرەکی لەگەڵ ئەنجیندا دەبینی لە دراماکەدا.\nئەنجین ئۆزتورک لەدایکبووی ساڵی 1986، لەساڵی 2010 لەدوای بەشداریکردنی لەدرامای فاتمە لەگەڵ خانمە ئەکتەری ناسراو بێرین سات ناوبانگێکی باشی لەسەر ئاستی ڕۆژهەڵاتی ناوەڕاست بەدەستهێنا.\nدواتر ئەنجین بەشداریکرد لە درامای ناوداری تورکیا ژنەکانی سوڵتان کە بۆ زیاتر لە 30 زمانی تری جیهانی وەرگێڕدراوە و تیایدا ڕۆڵی کوڕی سوڵتان سلێمانی قانونی دەبینێت بەناوی سوڵتان سەلیم کە دەبێتە هۆکارێک بۆ کوشتی براکانی و گرتنە دەستی دەسەڵات.\nدیمەنەکانی نێو دراماکە\nئه‌م بابه‌ته 9734 جار خوێنراوه‌ته‌وه


لە نێوان ڕێکخستنەوە و تەمێکردندا!\nلە نێوان ڕێکخستنەوە و تەمێکردندا!\nبەبێ هیچ دوو دڵیێک، وەک نووسەر و ڕۆژنامەنووسێک، بە تەواوی لەگەڵ ئەوەدام بواری کاری میدیایی بە گشتی و بەتایبەتتریش میدیای ئەلیکتڕۆنی، بە یاسا ڕێک بخرێتەوە. وەلێ ئەم ڕێکخستنەوە یاساییەی میدیا و میدیای ئەلیکتڕۆنی، دەبێ لەپێناو زیاتر بە پیشەییکردن و پابەندکردن بە بەرپرسیارێتیی کۆمەڵایەتیی و ئیتیک بێت، نەک دەمکوتکردنی ئازادیی ڕادەربڕین و ڕاگەیاندن.\nڕوونتر بڵێم، بۆ ئەوەی ئەو بابایانەی ئەو پێشنیازە یاسایەیان داناوە، هەر زوو حوکمی کوێرانەمان بەسەردا نەدەن، بەوەی کە ئێمە دژی یاساین. پێیان دەڵێین: ئەوە ئەمڕۆ نییە، بەڵکوو ساڵانێکە و بە ئاشکرایی باسمان لەوە کردووە، کە دەبێ یاسایەکی گشتگیر و هەمەلایەن هەبێت بۆ ڕێکخستنەوەی کاری میدیایی بەگشتی و میدیای دیجیتاڵی بەتایبەتی. دەڵێم یاسایەک بۆ ڕێکخستنەوە و چاکسازیی، نەک بۆ کۆت و سندمکردنی ئازادیی ڕادەربڕین و ئامرازێک بۆ سزادان و تەمێکردن!\nلەکاتێکدا لە هەرێمی کوردستان چەندین یاسای دیکە هەن، کە دەکرێ بۆ ڕێکخستنەوەی بوارەکە هەموار بکرێنەوە و فروانتر بکرێن، دەرچواندنی یاسای دیکە زیادەیە. بۆ نموونە، جگە لە یاسای سزادانی عێراقی، کە لە هەرێمی کوردستاندا بەرکارە و چەندین بڕگە و ماددەی تایبەتی بە (ناوزڕاندن، لەکەدارکردن، جنێودان، سووکایەتیی پێکردن و…) تێدایە. هاوکات یاسای کاری ڕۆژنامەگەری و یاسای خراپ بەکارهێنانی ئامێرەکانی پەیوەندیکردن هەیە، کە دەکرێ بە هەموارکردنەوە و فراوانکردنی چوارچێوەی هەردوو یاساکەی دوایی، بواری میدیا بە گشتی و میدیای ئەلیکتڕۆنی بە تایبەتی، ڕێک بخرێتەوە.\nڕاستییەکەی هەموومان زۆر باش لە مەترسییەکانی نابەرپرسانە مامەڵەکردنی میدیای ئەلیکتڕۆنی دەگەین، بەتایبەتیش سۆشیال میدیا کە ئەم زاتانە دوور و نزیک باسیان نەکردووە. ئاخر ئەوە سۆشیال میدیایە کە سەرچاوەی گەورەترین هەڕەشەیە بۆسەر ئاشتیی کۆمەڵایەتیی، سەقامگیریی سیاسی و ئاسایشی کۆمەڵگەیی. بەو پێیەی بووەتە سەکۆی جنێوفرۆشیی، ناوزڕاندن، سووکایەتی پێکردن، لەکەدارکردنی کەسایەتی و دەستوەردانە ئازادی و ژیانی تایبەتی خەڵک، بەڵام پرسیارەکە ئەوەیە: ئایا هەر بەجیدی ئەو بابایانەی ئەو پێشنیازە یاسایەیان داڕشتووە، بە هەموو عەقڵی خۆیان پێیانوایە سۆشیال میدیا جڵەو دەکرێت؟\nبەپێی قسەی پسپۆر و شارەزایانی یاسادانان، پێشمەرجی یەکەم بۆ داڕشتن و دانانی هەر یاسایەک، دەبێ ئەوانەی یاسا دادەڕێژن، هەلومەرجی کۆمەڵایەتی و ئابووری و کولتووریی کۆمەڵگا و دۆخی دەروونیی تاکەکانی لەبەر چاو بگرن. بەپێچەوانەوە، دەکەونە هەڵەی کوشندەوە. وەک ئەوەی ئەم بابایانەی ئەو پێشنیازە یاسایەیان داناوە!\nهەر کەسێک بە وردی پێشنیازە یاساکە بخوێنێتەوە، زۆر باش لەوە حاڵی دەبێت، کە پڕۆژەکە هێندەی پەرچەکردارە، ئەوەندە خوێندەوەی وردی واقیعی کۆمەڵگا نییە. ئەوەندەی هەڵقووڵاوی جۆرێک لە ڕق و تۆڵەسەندنەوەیە، چارەگی ئەوە لە خەمخۆریی بۆ بەرژەوەندیی گشتی و بە ئامانجی بەدیهێنانی ئاشتی و ئاسایشی کۆمەڵایەتی نییە. ئاخر جەوهەری ئامانجەکە سزادانە، نەک چاکسازی و ڕاستەڕێکردن، یان وەک شارەزایانی یاسا دەڵێن: پڕۆژە و یاسایەکی (سزایی)یە، نەک ڕێکخستنەوە، ئەمە لە لایەک.\nلەلایەکی دیکەوە، زۆرێک لە شارەزایانی بواری میدیای دیجیتاڵی و سۆشیال میدیا باسی دەکەن، ئەگەر ئەو برادەرانە لە بنەڕەتدا جیاوازیی نێوان میدیای دیجیتاڵی و سۆشیال میدیا بەڵەد بووان، یان ماڵپەر و وێبلاگیان لە پەیج و ئەکاونت جیا بکردایەتەوە، نەدەکەوتنە ئەم چاڵی قوڕەوە. ئەمەو چش لەوەی لەبیریان چووە، ئەوە توانیان لە هەرێمی کوردستان خاوەنی ماڵپەڕێک، یان پەیجێک لە هەرێمی کوردستان سزا بدەن، ئەی چی لەوانە دەکەن کە لە دەرەوەی کوردستان دەیان ماڵپەڕ و پەیجیان هەیە؟ دەی ئەوان بە ڕببەی کام یاسا سزا دەدەن؟ ئەی باشە چی لەم هەموو پەیج و ئەکاونتە حزبیانە دەکەن، کە خاوەنەکانیان دیار نین و ڕۆژ تا ئێوارە جنێوبارانی یەکتر دەکەن و دەروونی تاک بە تاکی کۆمەڵگایان شێواندووە؟ بەڕاست، وەک ئەوەی توانای سزادانی هاووڵاتیێکیان هەیە، دەتوانن سزای ئەم هەموو پەیجی پشتیووانانی فڵان و لایەنگرانی فیسار بدەن؟\nوەکووتر ئەگەر دادگایەکی تایبەتمەند و یاسایەکی تایبەت بە پاراستنی زمان لەم هەرێمە هەبوایە، بۆ ئەوەی هەر کەسێک لە ئاستی ڕێزمان و ڕێنووسدا، زمانی کوردی (کە کۆڵەگەی بوون و شووناسی نەتەوەیی و هێزی مانەوەی کوردە) ئەتک کرد، سزای دابوا. ئەوا دەبوو ئەو بابایانەی ئەم پێشنیازە یاسایەیان بەم کوردییە سەقەت و ڕێنووسە سەقەتترە نووسیوە، توندترین سزا بدرێن. ئاخر بەناو نوێنەرانی نەتەوەیەک، کە هێشتا زمانی نەتەوەکەیان بە ڕێزمان و ڕێنووس بەڵەد نەبن و لە نووسین و داڕشتنی زمانی دایکیاندا هەژار و کۆڵەوار بن، چۆن ڕووی ئەوەیان هەیە خۆیان بە نوێنەری ئەو نەتەوەیە و دۆزە چارەنووسسازە نەتەوەیی و نیشتمانییەکەی بزانن؟\nڕاستە گوتمان و جەختیش دەکەینەوە کە ڕێکخستنەوەی کاری میدیا و بەتایبەتی میدیای ئەلیکتڕۆنی، زۆر گرنگە، بەڵام ئەم ڕێکخستنەوەیە بە ڕببە و پێودانگی سزاکانی یاسای دژەتیرۆر ناکرێت. جا خۆ ئەگەر وا بێت، ئەوە ڕێک بەرهەمهێنانی کۆمەڵگای (1984)ەکەی جۆرج ئۆروێڵ و (کۆماری ترس)ی کەنعان مەکییەیە!\nبەهەرحاڵ، دڵنیام ئەگەر ئەم زاتانە تەنیا دوا ڕاپۆرتی دامەزراوەی میدیایی (DW)ی ئەڵمانی و بۆچوونەکانی (مارکۆس ن. بیکۆ - ئەمینداری گشتیی لقی ئەڵمانیای ڕێکخراوی لێبووردنی نێودەوڵەتی)ان لەبارەی دوا پەرەسەندنەکانی میدیای دیجیتاڵی، فەزای ژمارەیی و ئالنگارییەکانی ڕووبەڕووبوونەوەی بخوێندبایەوە، هێندە پەلەیان لە نووسینەوەی پڕۆژەکەیان نەدەکرد. ئەوە بۆیە زیاتر لە چارەگە سەدەیەکە، هەرکێ هات، بە بیچم و ڕووخسارێکی جوانەوە بە ڕووماندا هات، کەچی لە دوای خۆی ژینگە و ژیانیشی لێ پیس کردین و دەکات.\nماوەتەوە بڵێم: پرسی ئەم پێشنیازە یاسایە ڕێک خەیاڵی بردمەوە سەر دەربڕینێکی زۆر سەرنجڕاکێشی (کۆنستانتین گۆرگیۆ)ی ڕۆماننووس لە ڕۆمانی (کاتژمێر ٢٥)، کە دەڵێت: "ئەمە فێڵێکی زۆر کۆنە، بۆ ئەوەی تاوانباریی بێتاوانێک بسەلمێنن، ئەوا دەیخەنە نێوان دوو تاوانبار!”


17/6/2021 01:44 PM\nرۆژی رابردوو ڤیدیۆیەک لە کریستیانۆ رۆناڵدۆی پورتوگالی لە کۆنفڕانسێکی رۆژنامەوانیدا بڵاو بووەە کە لەودا رۆناڵدۆ دوو بتڵ کۆکا کۆلا کە بۆ رێکلام لەسەر مێزەکەیان داناوە لادەبات و بە بەردەنگەکانی دەڵێ "ئاو بخۆنەوە". ئەم کارە بووە هۆی دابەزینی 4 ملیار دۆلاری پشکەکانی ئەم براندە ناودارە.\nکاپتەنی تەمەن 36 ساڵی یهەڵبژاردەی پورتوگال کە بەردەوام لایف ستایلێکی تەندروست پەیڕە دەکات بە لادانی کۆکاکۆلاکان لەسەر مێزەکە بە هەمووانی نیشان دا کە روانگەی بەنیسبەت ئەو خواردنەوانەی "کاربۆنات"ـیان تێدایە چییە. لەدرێژەدا رۆناڵدۆ بوتڵێکی ئاو بە دەستەوە دەگرێت و بو زمانی پورتوگالی دەڵێ: "ئاو"! لەڕاستیدا ئەو بەم کارە خەڵک هان دەدا کە لەجیاتی خواردنەوەی کۆکا و شتی لەم چەشنە ئاو بخۆنەوە.\nبە گوتەی کارناسان لەدوای ئەم رووداوە نرخی پشکەکانی کۆکۆکۆلا 1.6٪ دابەزی و نرخی هەر پشکێک لە 56.1ـەوە دابەزی بۆ 55.22 و بەم جۆرە ئەم کۆمپانیایە ٤ ملیار دۆلاری زیان بەرکەوت. کۆکاکۆلا یەکێک لە سپۆنسەرە فەرمییەکانی یۆرۆ 2021ـە و بە بڵاوکردنەوەی بەیاننامەیەک وڵامی ئەم کردەوەیەی رۆناڵدۆی داوەتەوە.. لەم بەیاننامەیەدا دەڵێ: هەر کەسێک دەتوانێ شوێن حەزە تاکەکەسییەکانی خۆی بکەوێت لە هەڵبژاردنی خواردنەوەکانیدا و ئەم بابەتە لە کەسێکەوە بۆ کەسێکی دیکە جیاوازە. یەکێک لە وتەبێژانی کێبەرکێکانی یۆرۆ 2021 لەم بارەیەوە گوتوویەتی: لەگەڵ هاتنی یاریزانان بۆ هۆڵی کۆنفڕانسی رۆژنامەوانی، ئاو و خواردنەوەی بێ شەکری کۆکۆلایان پێ دەدرێت.\nخاک _ پشکۆ _ کامەران


له‌لایه‌ن: ئاریان ئومێد - به‌روار: 2021-03-29-12:34:00 - کۆدی بابەت: 3880\nلولوبیەکان كێ بوون؟\nیەکێکن لەو گەل و هۆزە دێرینانەی کە لەسەر خاکی کوردستان ژیاون، لە دەقە مێخیەکان ناویان بە چەند شێوازێکی جیاوازی وەک (لوللوبوم، لوللوبوما، لوللومێ، لنوللوم..هتد)هاتووە.\nهیچ بەڵگەیەک نیە بیسەلمێنێ ئەم کۆمەڵەیە پێش یاخود دوای سوئیەکان لەم ناوچەیە نیشتەجێ بووبن، ئەوەی ڕوونە شوێنی نیشتەجێ بوونیان ناوچەکانی شارەزورو سلێمانی ئەمڕۆو دەشتی زەهاوی گرتوەتەوە، لەسەردەمی ئاشووری نوێ (٩١١-٦١٢ پ.ز) ناوچەکانیان بە زاموا ناسراوە.\nهەرچەند باوەڕوایە ناوچەی ژێر دەسەڵاتیان تا نزیکی دەریاچەی وان ڕۆیشتووە بەڵام بۆ ئەوە بەڵگەیەکی بەرچاو نیە، وەک وتمان ئەوەی تەواو ڕوونە بوونی لولوبیەکانە لەو ناوچە جوگرافیانەی ئاماژەمان پێیدا کە ناوەندی حوکمداری و دەسەڵاتیان بووە.\nلولوبیەکان پێدەچێ دامەزرێنەری شانشینی (خەمازی)بن کە لەم ناوچەیەدا دەسەڵات داربووە و هەنێک جاریش کێبڕکێ و ڕووبەڕوبونەوەی لەگەڵ شارە دەوڵەتەکانی باشووردا بۆ دروست بووە، وەک کێشەو ناکۆکی لەگەڵ پادشایانی (کیش و وەرکا) و لە دواتریشدا لەگەڵ (نەرامسینی ئەکەدی ٢٢٦٠-٢٢٢٣پ.ز) کە دەتوانین بڵێین ئیمپڕاتۆرێکی گەورەی ئەو ڕۆژگارە بووە نەک هەر پادشای شارە دەوڵەتێک.\nوە ئاشووریەکانیش زۆرجار هێرشیان کردووەتە سەر نیشتیمانی لولوبوم، وەک لە دەقێکی (شەلمانسەری سێیەم ٨٥٨ - ٨٢٤پ.ز)دا دەردەکەوێت و ئاماژە بەوە دەکات لە داگیرکاریەکانیدا گەیشتووە بە (دەریای لولوبوم) کەپێدەچێ مەبەستی لە دەریاچەی زرێبار یان ورمێ بێت.\nلولوبیەکان لە لای دوژمنەکانیان بە بوێرو دڕندە ناوزەند کراون و جەنگاوەرەکانیان کڵاوی درێژیان لە سەردابووە و پرچیان هەبووە، جلوبەرگەکانیان لە پێستی ئاژەڵەکان دروستکراون، چەکەکانیان ڕم و تیروکەوان بووە.\nئاشووریەکان کە زۆرترین هێرشیان کردووەتە سەر ناوچەکەیان، لە چەندین دەقی جیاوازدا ئاماژەیان بەو هێرشانە داوەو وردەکاری شەڕەکانیان نووسیوە، وەک دەر دەکەوێ زۆرجار هێرشی ئاشووریەکان بەهۆی یاخی بوونی لولوبیەکان بووە لە دەسەڵاتەکەیان، وەک یاخی بوونەکەی پادشا (نور حەدد) کە لە دەسەڵاتی ئاشووری هەڵگەڕاوەتەوەو سوپای ئاشووریش هێرشێکی فراوانیان کردووەتە سەری و لە دەربەندی بازیانی ئەمڕۆ کە ئەوکات بە (بابیت) ناسرابوو شەڕ لە نێوانیان ڕوویداوە و ئاشووریەکان بە گرتنی چیاکانی چواردەوری دەربەندەکە توانیویانە بچنە پشتی شورا دروستکراوەکەی لولوبیەکانەوە و دوای شەڕێکی سەخت زۆربەی شارەکانیان بگرن، بەڵام سوپا شکاوەکەی لولوبی خۆی ڕادەست نەکردووە، بەڵکوو ڕوویان لە چیای (کینیبا) کرد کە ئاشووریەکان پێیان دەوت (نیسیر)، باوەڕوایە مەبەست لە چیای پیرەمەگرون بێت، ئاشووریەکان بۆ سەرکوتکردنی ئەو یاخیانە هێرشێکی فراوانیان کردە سەر شاخەکە بەڵام بە شکستێکی گەورە بۆیان کۆتایی هات.\nلولوبیەکان لە ڕووی ئاینیەوە کۆمەڵگایەکی فرە خوداییان هەبووە، خاوەنی ژمارەیەکی زۆر خواوەند بوون کە باوەڕوایە هەر هۆزێک و خواوەندی تایبەتی خۆی هەبووبێ، وەک لە دەقێکی پادشای ئاشووری (تیگلات پلاسەری یەکەم ١١١٥-١٠٧٧ پ.ز) هاتووە، لە ئەنجامی هێرشێکدا پەیکەری (٢٥) خواوەندی لولوبی بە تاڵان بردووە، هەروەها (ئاشوور ناسر پاڵ)یش دەڵێ لە هەڵمەتێکدا (گایەکی لە مس دروستکراوی پیرۆز)ی بردووە.\nهەروەها یەکێک لە پادشا ناودارەکانی لولوبی بە ناوی (ئانوبانینی) کە نەخشێکی لە ناوچەی سەرپێلی زەهاو بەجێ هێشتووە ناوی چەندین خواوەندی هێناوە وەک (عەشتار، ئەدەد، سین، ئانو، ئەنلیل، ئەنتوم، نینلیک،... زۆری تریش).\nلولوبیەکان تا کۆتایی دەسەڵاتی ئاشووریەکانیش جارو بار ناویان لە دەقەکان هاتووە و وەک خەڵکێکی شارەزا لە بیناسازی و پەیکەرتاشی ناسرابوون، لە دوای ڕووخانی ئاشوورەوە ناویان بەو شێوەیەی پێشتر نەماوە، بەڵام بێگوومان وەک دانیشتوانی ناوچەکە ماونەتەوە.\nد.جەمال ڕشید، د.فوزی ڕشید: مێژووی کۆنی کورد\nکۆمەڵێک وانەی زانکۆیی، مامۆستا دڵگەش ئیبراهیم\nبابه‌ته په‌یوه‌ندیداره‌كان به : دانیشتوانی کۆنی کوردستان - لولوبیەکان\nڕووداوەکانی ئەمریکا دوای هێرشەکانی یانزەی سێپتەمبەر\nبۆسەی پەکەکە لە ١٩٩٣/٥/٢٤\nباخچە هەڵواسراوەکانی بابل\nئەسپ لە جووڵەدا - ١٠٠ وێنەکەی مێژوو\nشەڕە پشتی - ١٠٠ وێنەکەی مێژوو


زایینی: ٠٦-١٢-٢٠١٧ - هەتاوی: ١٣٩٦/٠٩/١٥ - ٢٠:٠٢ تاران قه‌باره‌ی فۆنت:\nقوناغی نوێی خەباتی رزگاریخوازی نەتەوەكەمان یەكێك لە كات و ساتە گرنگەكانی مێژووییە و بە ناوی راسانەوە دەستی پێكرد. بێگومان راسان قوناغێكی نوێی خەباتە كە جیاوازییەكی بناغەیی و گرنگی لەگەڵ فوناغەكانی رابردوودا هەیە. لەبەر هەمان هۆش هەموو پێكهێنەرەكانی خەباتی رزگاریخوازی لە بەشی سیاسی و نیزامییەوە هەتا بەشی شار و مەدەنی و خەباتی سەرشەقام بەتەواوی پێناسە و ئەركەكانیان دەگۆڕێت و هاوكاتیش راسان هەوڵ دەدات شوناسێكی نوێ و ئەركی نوێیان پێبەخشێت.\nئەو بابەتە سەلماوە كە لە چوارچێوەی راساندا هەموو چین و توێژەكانی كۆمەڵگا ئەرك و پێگەی تایبەت بە خۆیان لە نێو بزوتنەوەی رزگاریخوازی گەلی كورددا دەبێت. كاتێك راسان بەمانای بەستنەوەی خەباتی شار و خەباتی شاخە بێگومان دەبێت ئەوەمان لا روون بێت، كە خەباتكارانی شاخ هەمیشە پارێزەر و پشتیوانی خەباتكارانی شارن و هەر ئەوانن دەتوانن ببنە چەكوشی بان‌سەری داگیركەران بۆ ئەوەی لە كاتی خەباتی رزگاریخوازیدا گوشار لەسەر خەباتكارانی شار كەم بكەنەوە.\nئەوەش روونە كە لە هەموو كۆمەڵگایەكدا هێزی چەكدار و سەرباز، پارێزەری لایەنی سیاسی و كۆمەڵایەتی و مەدەنییە و بە بێ بوونی هێزی سەربازی هیچ كۆمەڵگایەك ناتوانێت خۆی بپارێزێت. بۆیە هەر لێرەیشەوە دەبێت ئەوەمان لە بەرچاو روون بێت كە پێشمەرگە پارێزەری پێكهاتەی كۆمەڵگایە؛ بەڵام ئەمە بەمانای ئەوە نییە كە كاتێك نەتەوەیەك ژێردەستە ئەوا ئەركی خەباتی رزگاریخوازی بەتەواوی دەكەوێتە سەرشانی هێزی سەربازی و یاخود لە كوردستان دەكەوێتە سەرشانی پێشمەرگە.\nلە راساندا گۆڕەپانی خەبات ئەوەندە بەرفراوان بووە كە دەرفەتی بۆ یەك بە یەكی ئەندامانی كۆمەڵگا رەخساندووە تاکوو بەپێی شوێن و رێگەی خۆی هەنگاو بنێت و هیچ جیاوازییەك لە بواری ئەرك و جێبەجێ كردنەوە بوونی نییە، تەنیا ئەوە پێویستە ئەو كردارە لە خزمەتی رزگاركردنی نەتەوەدا بێت.\nبە دروست بوونی ئەم حاڵەتە لێرەوە ئەركی پێشمەرگەش گۆڕاوە؛ پێشمەرگە وەك باسکی بەهێزی گەل و هاوكاتیش وەك باسكی پارێزەی نەتەوە و خاك و نیشتمان، كە پێشتر ئەركی سەرشانی رزگاركردنی نیشتمان لە دەستی داگیركەران بوو، ئەمجارە و لە راساندا ئەركی گۆڕاوە و هاوكاتیش بەهەمان شێوە كە گۆڕەپانی خەبات بۆ هەموو چین و توێژەكانی كۆمەڵگا بەرفراوان بووە ئەوا ئەركی پێشمەرگەش گۆڕاوە و بەرفراون بووە.\nگۆڕانكاری لە ئەركی پێشمەرگە لەوێڕا بەدەردەكەوێت كە لە راساندا پێشمەرگە تەنیا هێزی خەباتكار نییە، بەڵكوو جیا لە خەباتكاربوونی پارێزەری چین و توێژە خەباتكارەكانی دیكەیشە. بەو مانەیە كە پێشمەرگە جیا لە خەباتێكی چەكداری لە دژی دوژمن بەشێك لە ئەركی دەبێتە ئەوەیكە گوشار لە سەر چین و توێژەكانی دیكە بۆ بەردەوامبوونی خەبات كەم بكاتەوە و لە كاتی پێویست پارێزەری گیان و شێوازی خەباتی ئەوان بێت.\nئەوەی روونە پێشمەرگە لە راساندا جیاوازییەكی زۆر گرنگی پەیدا كردووە؛ ئەویش لەوێڕا بەدەردەكەوێت كە بەپێچەوانەی قوناغەكانی پێشوو، كە پێشمەگە هەندێ كات تاقانە سیما و سیمبۆلی خەباتكاری بوو، ئەمجارە تێكڕای نەتەوە خۆی لە گۆڕەپانی خەباتدا دەبینێتەوە و تێكڕای چین و توێژەكان دەبنە خەباتكار، بەڵام پێشمەرگە هەمان پێشمەرگەیە كە باسكی بەهێزی گەلە و بە لایەكدا بەشێكە لە خەباتكارانی نەتەوە و بە لایەكی دیكەشدا پارێزەری هەموو خەباتكاران و پشتیوانی بەهێزی ئەوانە بۆ ئەوەی بتوانین درێژەدەری خەباتیان بن.\nبۆیە، لێرەوە دەڵێم، راسان توانیویەتی جیا لە گۆڕینی روانگە بۆ سەیركردنی پێشمەرگە، ئەرك و رۆڵی جیاواز بە پێشمەرگە بدات و هاوكاتیش پێشمەرگە بۆ ئاستێك بەرز بكاتەوە كە هەست بكات تێكڕای نەتەوە لەگەڵی، لە گۆڕەپانی خەباتدایە و تێكڕای نەتەوە پشتیوانیەتی و دەبێت ئەویش بیانپارێزێت.


رياڵ مەدريد X مانچستەريونايتد | ژمارە و ئامارەكانى هەردوو يانە پێش رووبەروو بوونەوەيان.. – كوردسپۆرت\nسەرەكى/ ئەوروپا/رياڵ مەدريد X مانچستەريونايتد | ژمارە و ئامارەكانى هەردوو يانە پێش رووبەروو بوونەوەيان..\nرياڵ مەدريد X مانچستەريونايتد | ژمارە و ئامارەكانى هەردوو يانە پێش رووبەروو بوونەوەيان..\nچاوى هەموان لەسەر كاتژمێر ٩:٤٥م ئەم شەوە و بە تامەزرۆييەوە چاوەرێى يەكێك لە ياريە بەهێزەكانى ئەوروپا دەكەن كە لە نێوان دوو پاڵەوان ئەنجام دەدرێت ئەوانيش رياڵ مەدريدى پاڵەوانى چامپيۆنزليگى وەرزى رابردوو و مانچستەريونايتدى پاڵەوانى يۆرۆپا ليگى وەرزى رابردوە و بريارە ياريەكە لە نێو ياريگاى فليپ ئەرينا لە وڵاتى مەكدۆنيا بەرێوەبچێت.\nيانەى رياڵ مەدريد كە لە مێژوى خۆيدا تەنها سێ نازناوى سوپەرى ئەوروپاى بەدەستهێناوە, هەوڵەكانى بۆ ئەوەيە ژمارەى نازنازوەكانى بگەيەنێت بە ٤ نازناو, لە بەرامبەريشدا يانەى مانچستەريونايتدى ئنگليزى دەيەوێت ژمارەى نازناوەكانى لە جامى سوپەر بگەيەنێت بە ٢ نازناو و بيسەلمێنێت كە تواناى ركابەرى كردنى هەيە لە پاڵەوانێتيە ئەوروپيەكاندا و ركابەرێكى سەر سەختە.\nئامار و ژمارەكانى هەردوو يانە پێش رووبەروو بوونەوەيان لە جامى سوپەرى ئەوروپا:\nرووبەروو بوونەوەى نێوان مانچستەريونايتدى ئنگليزى و رياڵ مەدريدى ئسپانى لە جامى سووپەرى ئەوروپى يەكەم جارە رووبدات و ١١يەمين جاريشە لە پاڵەوانێتيە ئەوروپيەكاندا رووبدات.\nئەو يانەيەى توانيبێتى نازناوى خولى يانە پاڵەوانەكانى ئەوروپا بەدەستبهێنێت توانيويەتى ٢٢ نازناو لە كۆى ٤١ نازناو بەدەست بهێنێت, وە تەنها ١٩ نازناويان لە دەست داوە.\nمانچستەربونايتد لە دواين ١١ يارى ئەوروپى لەسەر يەك دووچارى شكست نەهاتوە, لە دواى چێلسى لە ساڵى ٢٠١٣وە يەكەم يانەيە بگات بە يارى كۆتايى جامى سوپەرى ئەوروپى.\nرياڵ مەدريد نزيكە لەوەى ببێت بە يەكەم يانە كە دەتوانێت دووجار لەسەر يەك دەبێتە پاڵەوان, لە دواى يانەى ميلان كە لە هەردوو وەرزى ١٩٨٩ و ١٩٩٠ بوە پاڵەوان.\nئسپانيا ئەو وڵاتەيە كە زۆرترين جار يانەكانى بوەتە پاڵەوانى جامى سوپەرى ئەوروپى ١٣ نازناو, ئيتاليا لە پلەى دووەمە بە ٩ نازناو و ئنگلتەراش بە ٧ نازناو لە پلەى سێيەمە.\nئەو يانانەى جامى يەكێتى ئەوروپا و خولى ئەوروپيان بەدەستهێناوە توانيويانە لە كۆى ١٧ نازناو ٧ نازناو لە جامى سوپەرى ئەوروپى بەدەست بهێنن لەو كاتەوەى كە پاڵەوانێتيەكە ناوى گۆراوە.\nمۆرينيۆ وەك راهێنەر ٢ يارى كۆتايى سوپەرى ئەوروپى دۆراوە, لە ساڵى ٢٠٠٣ لەگەڵ پۆرتۆ و لە ساڵى ٢٠١٣ لەگەڵ چێڵسى, بەڵام پێشتر هيچ راهێنەرێك ٣ يارى كۆتايى سوپەر نەدۆراوە.\nبارشەلۆنە و ميلان زۆرترين جار نازناوى جامى سوپەرى ئەوروپيان بەدەستهێناوە كە ٥ نازناوە بۆ هەريەكەيان, بەڵام رياڵ مەدريد تا ئێستا ٣ نازناوى بەدەستهێناوە.\nمانچستەريونايتد بۆ جارى چوارەمە بەشدارى يارى كۆتايى جامى سوپەرى ئەوروپى دەكات, بەڵام رياڵ مەدريد جارى شەشەمە و تەنها بارشەلۆنە زۆرترين جار بەشدارى سوپەرى ئەوروپى كردوە كە ٩ جارە.\nكۆتايى جامى سوپەرى ئەوروپى تا ئێستا ٦ جار لە كاتى زيادكراودا يەكلايى بوەتەوە و دواينيان لە ساڵى ٢٠١٦ بوو كاتێك رياڵ مەدريد توانى بە ئەنجامى ٢-٣ لە ئشبيليە بباتەوە.\nلە جامى سوپەرى ئەوروپى ٤ ياريزان كارتى سورى پێدراوە, پۆڵ سكۆڵز (مانچستەريونايتد) لە ٢٠٠٨, رۆلاند و فريدى گوارين (پۆرتۆ) لە ٢٠١١, سيمۆسى كۆلۆدزيچك (ئشبيليە) لە ٢٠١٦.\nيانە ئسپانيەكان لە دواين ٣ يارى جامى سوپەرى ئەوروپى بونەتە پاڵەوان, وە لە دواين ٨ يارى تەنها ١يەك يارى دۆران لەو كاتەوەى كە رياڵ مەدريد بەرامبەر گەلەتەسەراى توركى لە ساڵى ٢٠٠٠ دوچارى شكست هات.\nلەو كاتەوەى لە ساڵى ٢٠٠٥ ليڤەرپوول بوەتە پاڵەوانى جامى سوپەرى ئەوروپى يانە ئنگليزيەكان تا ئێستا نەيانتوانيوە ئەو نازناوە بەدەست بهێنن, مانچستەر لە ٢٠٠٨ شكست هێنا, چێڵسى لە ٢٠١٢ و ٢٠١٣ شكستى هێنا.\nرياڵ مەدريد بۆ جارى ١١يەمە لە پاڵەوانێتيە ئەوروپيەكاندا روبەرووى مانچستەريونايتد دەبێتەوە, لە كاتێكدا لە ١٠ يارى رابردوو يانە ئسپانيەكە ٤ يارى براوە بوە و لە ٢ ياريش شكستى هێناوە و لە ٤ ياريەكەى تريش يەكسان بوە, تا ئێستا ٢٠ گۆڵى تۆماركردوە.\nديخيا گۆڵپارێزى شەيتانە سورەكان جارى پێنجەمە رووبەرووى رياڵ مەدريد دەبێتەوە لە سەرجەم پاڵەوانێتيەكاندا و تا ئێستا هيچ بردنەوەيەكى نيە.\nرياڵ مەدريد لە دواين ١٨ يارى لە پاڵەوانێتيە ئەوروپيەكاندا تەنها ١ يارى دۆراوە ئەويش بەرامبەر ئەتلەتيكۆمەدريد بوو لە نيوەى كۆتايى خولى يانە پاڵەوانەكانى ئەوروپاى ٢٠١٦-٢٠١٧, كە رياڵ توانى بە ئەنجامى يارى چوون و گەرانەوە بە ٤-٢ ياريەكە بباتەوە.\nمۆرينيۆ يەكەم راهێنەرە بتوانێت ٣ يانەى جياواز بگەيەنێتە جامى سوپەرى ئەوروپى, لە ساڵى ٢٠٠٣ پۆرتۆ, لە ساڵى ٢٠١٣ چێڵسى, لە ساڵى ٢٠١٧ مانچستەريونايتد.\nرياڵ مەدريد لە دواين ١٠ يارى بەرامبەر يانە ئنگليزيەكان نەدۆراوە, لەو رێژەيەش ٧ بردنەوە و ٣ يەكسان بوونى هەيە, دواين شكستى بەرامبەر ليڤەرپوول بوو لە قۆناغى ٨ى چامپيۆنزليگى ٢٠٠٦ كە ياريەكە بە ٤-٠ كۆتايى هات.\nمانچستەريونايتد لە دواين ١٠ يارى بەرامبەر يانە ئسپانيەكان تەنها ٢ يارى براوە بوە لە سەرجەم پاڵەوانێتيەكاندا, لە ٤ يارى يەكسان بوە و لە ٤ ياريش دۆراوە تا ئێستا.\nرياڵ مەدريد لە ٣ يارى كۆتايى بەرامبەر يانە ئنگليزيەكان براوە نەوە, لە ساڵى ١٩٧٠/١٩٧ لە جامى جامەكانى ئەوروپا دۆراوە بەرامبەر چێلسى دۆراوە, لە جامى سوپەرى ئەوروپى ١٩٩٨ بەهەمان شێوە بەرامبەر چێلسى دۆراوە, لە يارى كۆتايى چامپيۆنزليگى ١٩٨٠/١٩٨١دۆراوە.\nمانچستەريونايتد ٣ يارى كۆتايى بەرامبەر يانە ئسپانيەكان ئەنجامداوە كە هەمووى بەرامبەر يانەى بارشەلۆنە بوە, شەيتانە سورەكان توانيان يارى كۆتايى جامى جامەكانى ١٩٩٠/١٩٩١ براوە بن, وە يارى كۆتايى خولى يانە پاڵەوانەكانى هەردوو وەرزى ٢٠٠٨/٢٠٠٩ و ٢٠١٠/٢٠١١ دۆراون.\nرياڵ مەدريد لە جامى سوپەرى ئەوروپى شەشەم ياريە ئەندامى دەدات, ٣ بردنەوە و ٢ دۆران, بەڵام لە دواين ٣ يارى جامى سووپەر براوە بوە دواى ئەوەى بەرامبەر كە ٢ يەكەم يارى كۆتايى جامى سووپەرى ئەوروپى دۆراوە.


مەگەر من ژن نیم؟ – كولتور مه‌گه‌زین\nڕه‌خنه‌ی فێمینستی - Feminist Critiqueگوتار\nوەرگێڕانی: بیلال نەسرین\nBy كولتور مه‌گه‌زین\t Last updated تشرینی یەکەم 24, 2018\nسۆجۆنەر تروس ١٧٩٧-١٨٨٣ خاتوونێکی هەڵسوڕاوی ڕەشپێسته، کە وەک کۆیلە لە شاری نیویۆرک چاوی بە دونیا هەڵهێناوە. پێش ساڵی١٨٢٧، واتە بەرلەوەی کە کۆیلەیی و کۆیلەداری لە شاری نیویۆرک هەڵبوەشێتەوە، دەفرۆشرێت بە کەسێک بەناوی (هون واگن)، پاشان ئازادی دەکات. لەساڵی ١٨٥١ سۆجۆنەر بەشداری کۆنفرانسی (مافەکانی ژنانی ئۆهایۆ)ی کرد، هەڵبەت زۆرێک لە ئامادەبووانی کۆنفرانسەکە دژی بەشداربوونی ئەو بوون، چونکە دەترسان بزوتنەوەی ژنانی ئەو سەردەمە و بزوتنەوەی دژبەری کۆیلەداریی، کە لەو زەمەنەدا کڵپەی ڕق و کینەی زۆرێک بوو، بێ نەزم و شلۆق ببێت. کاتێک سۆجۆنەر هەستا بۆ ئەوەی گوتارەکەی خۆی پێشکەش بکات، هووها و هاواری دژبەری تابێت بڵندتر دەبوو، بەڵام کاتێک گووتەکانی تەواوبوون، دەنگی پشتگیری و پاڵپشتی، تەواوی هۆڵەکەی تەنییەوە. ئەوەی لێرەدا دەیخوێننەوە دەقی گوتارەکەی سۆجۆنەر تروسە کە لە کۆنفرانسەکەدا پێشکەشی کردبوو:\nباشە ڕۆڵه‌كانم، کاتێک ئەم هەموو مشتومڕ و هووهایه بەرپابووە، بێگومان کێشەیەک لە ئارادایە. من وا بیردەکەمەوە، ئێستا کە ڕەشپێستەکان لە باشوور و ژنان لە باکوور، هەمووان پێکەوە خەریکن لەسەر مافەکانیان دەنگ هەڵده‌بڕن و داکۆکی دەکەن، پیاوانی سپیپێست لە زووترین کاتدا دوچاری بارودۆخی دژوار و ناهەموار دەبنەوە، بەڵام سەرباری ئەم هەموو مشتومڕە، چی دەگوزەرێت؟\nپیاوان دەڵێن ژنان بۆ ئەوەی سواری گالیسکەیەک ببن یاخود ئه‌گه‌ر گەرەکیان بێت لە جۆگەیەک بپه‌ڕنه‌وه، پێویستیان بە کۆمەککردنە و هەمیشە دەبێت شیاوترین جێگه‌یان هەبێت، بەڵام من لە كاتی سواربوونی گالیسکە و په‌ڕیننه‌وه‌م لە جۆگە، هه‌رگیز كه‌س هاریکاری نه‌كردووم و قه‌ت شیاوترین جێگه‌م پێنه‌دراوه! مەگەر من ژن نیم؟\nلە من بنواڕن، بازووەکانم ببین، گاسنکاری و جوتیاریم کردووە و لە عەمبارەکاندا حەمباڵ بووم و کاری سه‌رپه‌رشتیكردنی زەخیرەشم ڕاپەڕاندووە. هیچ پیاوێک لە کارەکانمدا دەستی هاریکاری بۆ درێژ نەکردووم! مەگەر من ژن نیم؟\nدەمتوانی بە ئەندازەی پیاوێک کار بکەم و خواردن بخۆم (هەڵبەت کاتێک خواردنم دەستبكه‌وتایه) و بەرگەی شەلاق لێدانیش بگرم. مەگەر من ژن نیم؟\nسێزدە منداڵـم هێناوەتە دونیاوە و شاهیدی فرۆشتنی زۆربەیان بووم وەک کۆیلە. کاتێک وەک دایکێکی پەژموردە هۆن هۆن دەگریام، تەنها (مەسیح) گوێی لە دەنگم دەبوو، مەگەر من ژن نیم؟\nخەڵک لەبارەی ئەو شتەوە دەدوێن کە لە کەلەسەردایە، چی پێدەڵێن؟ (یەکێک لە ئامادەبووان هەڵدەداتی: “ئەقڵ”) ئەوە دەڵێم ئەزیزم. ئەوە چ پەیوەندییەکی بە مافی ژنان یاخود ڕەشپێستەکانەوە هەیە؟ ئەگەر پەرداخی من بچووک بێت و هی ئێوە گەورە، ئایا ڕق و کینە نییە ئەگەر ئیوە ڕێگربن لەوەی منیش پەرداخه‌كه‌م لێوانلێو بکەم؟\nئێستاكه ئەم پیاوە گچکەیە کە جلی ڕەشی پۆشیوە، دەڵێت مافی ژنان ناکرێت بە ئەندازەی مافی پیاوان بێت چونکە مەسیح ژن نەبوو! مەسیحی ئێوە لەکوێوە هاتووەتە ئەم دونیایە؟ بە لوتفی خودا و ژنێک! پیاو لە هاتنەبوونی ئەودا هیچ ڕۆڵێکی نەبووه.\nئەگەر یەکەمین ژن کە خودا ئافراندوویه‌تی، ئەوەندە بە‌هێزبووه کە بەتەنها توانیوێتی دونیا ژێرەوژوور بکات، کەوابێت ئەم ژنانەش پێکەوە دەبێت بتوانن بۆ جێگه‌ی ڕاستەقینە و ڕەسەنی خۆیان بگەڕێنەوە، ڕێك بۆ جێگه‌ی ڕەسەنی خۆیان. ئێستاش کە گەرەکیانە وەها کارێک بکەن، واباشترە پیاوان ڕێگەیان بۆ چۆڵبکەن.\nزۆر سوپاس گوێبیستی قسەکانم بوون، سۆجۆنەری پیر هیچی دیکەی نییە بۆ گووتن.\nتایبه‌ت به‌كولتور مه‌گه‌زین –\nماڵی بووکەڵە ٢، گەڕانەوەیەکی چاوه‌ڕواننه‌کراوی نورا\nتەموز 29, 2019\nڕۆژهه‌لاتا ناڤه‌راست و چه‌رخێن ناڤین\nحوزەیران 28, 2019\nهونه‌ر و جینۆساید و پرسیارى ئاینده


پێشبینی دەکرێت لە ساڵی داهاتوودا ئەپڵ ئایفۆنێکی هاوشێوەی ئایفۆن 8 بەردەست بکات – کەی ئای تی ئێن\nئەپڵ لە ئامادەکاریدایە بۆ بەردەستکردنی چەند ئایفۆنێکی نوێ لە ئەمساڵدا. بەڵام وا دیارە پێشبینییەکان پەلیان کێشاوەتە سەر ئایفۆنە نوێیەکانی ساڵی داهاتوو. بە پێی ڕاپۆرتێکی پێگەی Economic Daily Times، ئەپڵ نایەوێت بە یەکجاری کۆتایی بە دیزاینی ئایفۆن 8 و هاوشێوەی بهێنێت و لە ساڵی داهاتوودا کۆمپانیا ئەمریکییەکە ئایفۆنێکی هاوشێوەی ئایفۆن 8 بەرهەم دەهێنێتەوە.\nدەزانین کە لە ساڵی 2016 ـەدا ئەپڵ ئایفۆن SE ـی بە دیزاینی هاوشێوەی ئایفۆن 5 و 5S بەردەست کرد. هیوا هەیە کە ئەپڵ هەمان کار دووبارە بکاتەوە بە بەردەستکردنی ئایفۆنێکی هاوشێوەی ئایفۆن 8 لە ڕووی دیزایندا. بە پێی ڕاپۆرتەکەی پێگەی Economic Daily Times بێت، ئەپڵ لە ساڵی 2020 ـدا ئایفۆنێکی هاوشێوەی ئایفۆن 8 (ڕەنگە بە ناوی ئایفۆن 8S بێت) لە دیزایندا بەردەست دەکات. هاوشێوەی ئایفۆن 8، خاوەن ڕوونمایەک دەبێت بە قەبارەی 4.7 ئینج لە جۆری LCD. هەروەها چوارچێوەی ڕوونما و دوگمەی فیزیایی هۆم دەمێنێتەوە و هیچ گۆڕانکارییەک لە دیزاینی پێش و پشتەوەیدا ناکرێت.\nهەروەها پێشبینی دەکرێت کە ئایفۆنەکە خاوەن پڕۆسێسەری A13 (لە ئێستادا بەرهەم نەهاتووە) و بیرگەیەکی ناوەکی بێت بە قەبارەی 128 گێگابایت بێت. وا پێدەچێت ساڵی داهاتوو لە کۆنگرەیەکی تایبەتدا و لە مانگی 3 ـدا ئایفۆنەکە نمایش بکرێت و نرخی بە نزیکەیی لە دەوروبەری 649$ ـدا بێت.\nتاگەکان Apple ئایفۆن ئەپڵ iPhone 8 پێشبینی داهاتوو هەواڵ


ئایا دیموکراسی باشترینه؟\nدووشەممە, 24 کانونی یەکەم 2018 17:39\nلەسەرەتاکانی فەلسه‌فەوە، لە پلاتۆ و ئەڕیستۆ ڕا، دیموکراسی یەکێکە لە گەندەڵترین و خراوترین پێڕەوی فەرمانڕەوایی. تەنانەت لە پێڕەوە سیاسیەکانی سەردەمانی دووایدا، هەمیشە، دیموکراسی پەسەندترینی پێڕەوی فەرمانرەوایی نەبووە و نییه، چما؟\nئه‌گه‌رچی له سه‌رده‌می هاوچه‌رخدا زۆرترین بانگه‌شه‌ی بۆ كراوه، وه‌ك ئایدیالێك، كه بێژمار خه‌ڵكی خسته‌وه ژێرپێی و ته‌پاندنی. له ئێستادا گه‌نده‌ڵترین و زه‌بروزه‌نگترین سه‌ركرده و سه‌رئاغایه‌ك وشه‌ی دیموكراسی له‌سه‌ر زاره. ئه‌مریكا شاباڵه‌كانی به‌ناوی دیموكراسی و فره‌یی هه‌ڵده‌ته‌كێنێ.\nلەسەرەتادا، ئەگەر لەم سەردەمەدا بەهۆی ئاستەمی و ڕێتێنەچوویی کۆبوونەوەی خەڵک لە ئاگۆرایەک(بواری گشتی/مه‌یدانی گشتی)دا، هەنگاومان ناوە بەرەو دیموکراسی ناڕاستەوخۆ. وەلێ هێشتا گەلە نوێنەرانی هەڵدەبژێرێ، دەیان نێرێتە سەر کورسییەکانی پەرلەمان(ئەنجوومەنی نوێنەران). وەلێ ئایا ئەم پێودانگە لە دیاریکردنی فەرمانڕەوا و نوێنەران تاچەند دروستە، تا چەند ڕێی بەلارێداچوونی هەیە؟ ئایا گاڕان و ڕەشۆکی توانای درککردن بە نوێنەری ڕاستەقینە و فەرمانڕەوای شیاوی هەیە؟ ئایا خەڵکگەلێ کە ڕۆژانە بەدوای پارووە نانی ڕۆژە، چۆن دەتوانێ، بەدروستی، بیر لە پێڕەوی فەرمانرەوایی بکاتەوە؟ ئایا خەلکگەلێکی کە ڕۆژانە بە هەزاران سەرقاڵی بچووکەوە خەریکە، دەیپەڕژێتە سەر ئەوەی بیر لە ژیانی باش، ژیانی ڕاستەقینە، پێڕەوی هەرە دروست، چۆنیەتی فەرمانڕەوایی بکاتەوە؟ ئایا خەڵک دەتوانێ بەدەم داوا سەختەکانی دیموکراسیەتەوە بچێ؟ ئایا شەپۆڵ و خوولی ڕۆژانە بواری وەها پرسیار و تێهزرینێکی هەیە؟ ئایا چۆن دەکرێ دیاریکردنی نوێنەران بخرێتە دەست کەسانێکەوە کە ئەلف و بێی سیاسەت نازانن؟\nمەگەر بواری گشتی چییە جگە لە وەرگێڕانی خەمە کەسیەکانمان، بۆ سەر زمانی خەمێکی گشتی؛ ئاگۆڕا واری پراوەکردنی دیموکراسیە، وەلێ ئایا لە بڕی ئەوەی لە بەشەوە بۆ گشت بچین، لە گشتەوە لێژ دەبینەوە بۆ بەش. لە بڕی ئەوە نیگەرانی و کێشە ڕۆژانەییەکانمان وەرگێڕین بۆ خەمی گشتی، لە نێو بواری گشتیدا بیانهێنینە سەرزار، ئێمە خەمە گشتیەکانمان بە خەمە کەسیەکانمان بێزەوەر ناكه‌یین؟\nئایا مەگەر تەواوی بەرپرسیاریەتی کۆمەڵگە لە ئەستۆی کەمینە نیە؟ لێرەدا وشەگەلی وەک؛(نوخبە، دەستەبژێر) بەکارناهێنم، چونکە بارگاویکراون بە بۆچوونی هەڵە لەبارەی کەمینەوە. هەروەها، مەبەستیشم کەمینەی ئیتنی و نەتەوەیی نییە. بەڵکو کەمینەیەکە، تەواوی کاری زۆرینەی خەڵک بەرێوە دەبا. بۆ نموونە؛ لە شیعری کلاسیکی کوردیدا، تەنیا چوار ناو؛(نالی، مەحوی، وەفایی، کوردی) نوێنەرایەتی تەواوی ئەدەبی کلاسیکی کوردی دەکەن، تەواوی ئەرکی شێوەگیرکردنی ئەدەبی کلاسیکی ئەم چوارە پێیهەڵساون(لە باکووریشدا، مەلای جزیری و ئەحمەدی خانی). ئایا بۆ لەو هەموو نووسەرە کوردە و کوردینووسەی نیوەی دووەمی سەدەی بیست، تەنیا دەنگی (مەسعوود محەممەد) بەزایەڵداری دەمێنێتەوە؟\nلە گۆرانی کوردیدا، گۆرانیبێژە ڕەسەنەکان بە پەنجەی دەست هەژمار دەکرێن، کەچی تەواو گۆڕایبێژەکانی ئێستا لاسایکەرەوەی ئەوانن، گۆرانیەکانی وان دەڵێنەوە. هەمیشە کەمینەیە، ئەرکی زۆرینە لە ئەستۆ دەگرێ.\n"ته‌سكه ده‌رگا و ته‌نگه ئه‌و ڕێگایه‌ی به‌ره‌و ژیان ده‌چێت، كه‌م كه‌سیش ده‌یدۆزێته‌وه" مه‌تا 7:14\nکامە برادەر ناوی لە خۆ دەنێ فەیلەسوف، گەر ئەفلاتوونی نەخوێندبێتەوە. کامە فەیلەسوف لە دوای هیگڵدا، هیگل ناخوێنێتەوە؟ تەواوی مرۆڤایەتی پێیوابوو لە چەقی گەردوونە، یەک کەس نیشانیدان هەڵەن، نەک هەر لە چەقی گەردوون دا نین، بەڵکو پنتێکی بچووکن لەم گەردوونەدا. کۆمەڵگەی مرۆڤایەتی لە ئەستۆی ئەم کەمینەیەدایە، ئەرکی شکاندنی بتە کۆنەکان، داهێنان و داتاشینی بەهای نوێ لە ئەستۆی ئەم کەمینەیەدایە. هەمیشە کەمینەیەک دادەهێنێ، زۆرینە دەبنە بەرخۆری بەری دەستی وان. ئایا کاتێک ئەفلاتون لە کۆماردا مافی فەرمانڕەوایی دا بە کەمینە، کەمینەیەکی بژێرکراو، کەمینەیەک کە دەتوانێ نەک هەر بەسەر خۆیدا، بەڵکو بەسەر دەوربەریشیدا زاڵ بێ هەمان مەبەستی نەبوو؟(ئه‌وه‌ی نه‌توانێ گوێڕایه‌ڵی فه‌رمانی خۆی بێ، مه‌حكوومه به گوێڕایه‌ڵی فه‌رمانی ئه‌وانیتر) بۆ تەنیا یەک کەس لە ئەشکەوتەكه ئازاد دەبێ؟ ئایا زیندانەکانی تری ئەشکەوت، ئەگەری رزگاربوونیان نەبوو؟. لە ئایینی ئیسلامدا بیرۆکەیەک هەیە، دەڵێ؛ هەموو سەد ساڵ جارێک نوێگەرێک دێ، ئایین دەبووژێنێتەوە. مەگەر مەبەستە لەوە چییە؟ جگە لە بەهای بوون و پێویستی بوونی کەمینەیەکی ئاوا، کە زۆربەی کات بە پەنجەی دەست هەژمار دەکرێن.\nبا ئێمە بگەڕێینەوە سەر بابەتەکەمان، ئایا پێویست نییە دیسانەوە لە دیموکراسی بڕوانینەوە؟ تا ئێرە بەڕه‌مان لە بنپێی دیموکراسی ڕاکێشا، بەڵام ئەم جارە لەسەر بنەمایەک دەوەستین، لەم بنەمایەوە دەست پێدەکەینەوە، ئەویش؛ دیموکراسی مرۆڤی ئازاد و پەرووەردەکراوی دەوێ. واتە داوامان لێدەکا لەوە زیاتر بین کە هەین، پەڕە بە بوونمان بدەین. دیموکراسی داوامان لێدەکا بەڵگە و ئەنجەت بهێنینەوە بۆ هەر شتێک کە بڕوامان پێیەتی بتوانین ئەوانیتریش ڕازی بکەین، یان هەر نەبێ بتوانین گفتوگۆیان لە تەکدا بکەین، هەر لەبەر ئەمەشە لە یۆنانی کۆندا هونەری ئەنجەتهێنانەوە و بەڵگاندن و ڕیتۆریك بایەخێکی گەورەی هەبوو بۆ هەر مرۆڤێکی ئازاد، تەنانەت مامۆستای تایبەتیشی هەبوو، سۆفیستەکان مامۆستای کارامەی ئەو بوارە بوون.\nواتە دیموکراسی هەر دەنگدانی چوارساڵانە نییە، بەڵکو بیرکردنەوە و بەڵگاندن و تێهزرینە لەوەی چۆن بژیم؟ چۆن بژین؟ فەرمانڕەوای چاک کێیە؟ فەرمانڕەوای زۆردار و خڕاپ و تایرانیکال کێیە؟ پێڕەوی باش و گونجاو بۆ فەرمانرەوایی چییە؟ کامە پێڕەو نەک هەر ئاسوودەیی بەڵکو ژیانێکی واتادار بۆ خۆم و ئەوانی تریش دابین دەکا؟ باشە ئازادی من لە ئازادی ئەوی تریشدا نییە؟ ئایا دەتوانم تەواوی کێشەکان بخەمە نێو کەوانەوە؟\nبەڵام هەمدیس ئایا خەڵک دەتوانێ بەدەم داواکاریە سەختەکانی دیموکراسیەوە بچێ؟ ئایا هەر لەسەرەتاوە داوامان لە کوێرێک نەکردووە، ببێتە ڕێنیشاندەرمان؟


جه‌بار یاوه‌ر گه‌ڕانه‌وه‌ی هێزی پێشمه‌رگه بۆ نزیك خورماتو ره‌تده‌كاته‌وه\nفه‌ریق جه‌بار یاوه‌ر، ئه‌مینداری گشتی هێزی پێشمه‌رگه هه‌واڵی گه‌ڕانه‌وه‌ی پێشمه‌رگه بۆ نزیك خورماتو و هه‌روه‌ها جوڵه‌پێكردنی دو فه‌وجی هێزه‌كانی پێشمه‌رگه به‌ره‌و فه‌لوجه ره‌تده‌كاته‌وه.\nئاوێنه: فه‌ریق جه‌بار یاوه‌ر، ئێواره‌ی ئه‌مڕۆ دوشه‌ممه له‌ڕونكردنه‌وه‌یه‌كدا كه وێنه‌یه‌كی ده‌ست ئاوێنه كه‌وتوه رایگه‌یاند"له‌هەندێ لەهۆکارەکانی راگەیاندن و لەسەر زمانی فەرماندەیه‌کى هێزەکانی پێشمەرگەو کەسانی تر هەواڵی گەڕانەوەی هێزەکانی پێشمەرگە بۆ نزیک دوزخورماتو یان جوڵەپێکردنی دو فەوجی هێزەکانی پێشمەرگە بەرەو فەلوجە بلاوکراواتەوه."\nوتوشیه‌تی"ئێمە وەکو وەزارەتی پێشمەرگە ئەو هەواڵانە بەگشتی رەت دەکەینەوە و جەخت دەکەینەوە کە نەهیچ یەکەیه‌کی هێزەکانی پێشمەرگە جوڵەی پێکراوە و نە فەرمانی جوڵه‌کردنیش هەیە بۆ هیچ یەکەیەک و گشت هێزەکانی پێشمەرگە لەبنکەو بارەگاو هێڵى سەرەکى بەرگرى و شوێنەکانی خۆیانن."\nئه‌وه‌ش له‌كاتێكدایه كه هه‌ر ئه‌مڕۆ حاجی عوسمان، فەرماندەی لیوای 136ی هێزی پێشمەرگە بەئاوێنەی ڕاگەیاندبو بەیانی ئەمڕۆ دوشه‌ممه هێزەکانی پێشمەرگە لە دو سەنگەری نێوان قەزای کفری و قەزای خورماتو جێگیر بون ئه‌وه‌ش بۆ پاراستنی ناوچه‌کە لەچەکدارانی داعش و جمو جوڵەکانیان.\nئه‌و فه‌رمانده‌یه‌ی پێشمه‌رگه هێمای بۆ ئه‌وه كردبو كه هێزی پێشمەرگە ڕۆشتونەتە ئەو ڕەبایانەو ئێستە پێشمەرگەی تێدایە، وتیشی" لیژنەی هاوبەشمان لێکۆڵینەوە دەکەن و ئەگەڕێن تاکو بزانن بۆشایی نێوان هێزی پێشمەرگەو هێزی عێراق لەکوێدایە هەتاوەکو هێزی هاوبەشیان بۆ دروست بکەن بۆ ڕێگەگرتن لەچەتەی داعش و جموجوڵیان."\nفەرماندەکەی پێشمەرگە ئاشکراشیکردبو ئێستا هێزی پێشمەرگە لەتەنیشت پردی قۆری چای-یەو پردەکەی قۆری چای سوپای عێراقی تێدایە ئەم دیوی پێشمەرگەی تێدایە.\nبه‌ڵام جه‌بار یاوه‌ر له كۆتایی رونكردنه‌وه‌كه‌یدا وتویه‌تی"هەرهەواڵێک لە هەر سەرچاوەیەک بڵاوبکرێتەوە، فەرمی نەبێت و لەلایەن وەزارەتی پێشمەرگەوە رێگاپێدراو نەبێت، هەواڵی ناڕاستە و بێ بنەمایە و پەسەند نىیە."\nهاوسەرۆکی پەیەدە: حکومەتی ئاکپارتی بەرەو ڕوخان دەڕوا...


گوشاری ناوەندە ئەمنییەتییەکانی ڕێژیم بۆ سەر شاعیرێکی کورد بەردەوامە\n11:50 - 30 بەفرانبار 2718\nکوردستان میدیا: بەردەوامی گوشاری ناوەندە ئەمنییەتییەکانی ڕێژیم، لە شاری مەلەکشایی سەربە پارێزگای ئیلام، بۆ سەر شاعێرێکی کورد، تووڕەیی ئەو شاعێرەی لێ کەوتەوە.\nگوشاری ناوەندە ئەمنییەتییەکانی ڕێژیم، بۆ سەر شاعێری کورد، "حوسەین باقری" ناسراو بە "ژاکان باران"، تەمەن ۳۶ ساڵ و خەڵکی شاری "مەلەکشایی"، سەربە پارێزگای ئیلام، لە ڕۆژهەڵاتی کوردستان، تووڕەیی ئەو شاعێرەی لێ کەوتەوە و لە گرتە ڤیدئۆییەکدا کە لە تۆڕە کۆمەڵایەتییەکان بڵاوی کردووەتەوە، باس لە گوشار و هەڕەشەکانی ناوەندە ئەمنییەتییەکانی ڕێژیم بۆ سەر خۆی و بنەماڵەکەی دەکات.\nژاکان باران، لە بەشێکی قسەکانی کە لەو گرتە ڤیدئۆییەدا بڵاوی کردووەتەوە، وتوویەتی: "بە دەستی هێزەکانی ئیتلاعاتی شاری "مەلەکشاییـ"ـیەوە، تەنانەت ڕۆژێکی خۆشم نەبردووەتە سەر، ڕەحمیان بە خۆشکەزای ۱۲ ساڵەشمیان نەکردووە، وەزارەتی ئیتلاعات هاتوون و پەیوەندییان پێوە کردووە و وتوویانە چونکە بە جلی کوردی وێنەی گرتووە و لە پەیجەکەتدا بڵاوی کردووەتەوە، دەبێت لە ئیتلاعات وڵامدەر بیت، پێیان وتووە کە من وێنەیم بڵاو کردووەتەوە و وتوومە ئەندامی داعش یان پژاکە".\nئەو شاعێرە کوردە، لە بەشێکی تری قسەکانیدا وتوویەتی: "بۆ ئەوەی کە من بێدەنگ بکەن تەنانەت بە منداڵێکی تەمەن ۱۲ ساڵیش ڕەحمیان نەکردووە، هێزەکانی ئیتلاعات بۆ ئەوەی کە کەسێک بێدەنگ بکەن حازرن منداڵێکی تەمەن ۱۲ ساڵ لە نێو ببەن، یان کەرامەتی ورد بکەن، بنەماڵەی زاواکەم هەڕەشەی کوشتنیان لە من کردووە، هەرچیم بەسەر بێت هێزەکانی ئیتلاعات لێی بەرپرسیارن و دەبێت وڵامدەر بن، لە دواهەمین لێپرسینەوەمدا پێمیان وتووە دەتوانین کارێک بکەین کە باوکت تۆ لە ماڵ بکاتە دەرەوە، دەتوانین کەرامەتت ورد بکەین کە ئێستاش خەریکن ئەو کارە دەکەن".\nئەو شاعیرە کوردە، پێشتر بە زیاتر لە ١٥ تۆمەتی ئەمنییەتی لە لایەن ناوەندە ئەمنییەتییەکانی ڕێژیمەوە لە شارەکانی مەلەکشایی و ئیلام بانگهێشت و لێپرسینەوەی لێی کراوە و پاشان ڕەوانەی دادگای شاری مەلەکشایییان کردووە، کە دواتر بە هۆی نەسەلماندنی بەڵگە کۆکراوەکان لەسەر ناوبراو، دادسەرای گشتیی ئینقلابی ئەو شارە حوکمی بێتاوانبوونی ئەو شاعێرەی دەرکرد.\nبەڵام بەردەوامیی گوشاری هێزە ئیتلاعاتییەکان و هەڕەشەی ناوەندە ئەمنییەتییەکانی ڕێژیم، بۆ سەر بنەماڵەی ژاکان باران، بوو بە هۆکاری ئەوەی کە دایکی ئەو شاعێرە کوردە وەزاڵە بێت و بڕیاری کۆتاییهێنان بە ژیانی خۆی بدات.